Cookie Politika - Euskalduna Jauregia\nCookie bat testu-fitxategi txiki bat da, zure arakatzailean gordetzen dena, ia edozein web-orri bisitatzen duzunean. Orri horretan berriz nabigatzen duzunean webguneak zure bisita gogoratu ahal izateko balio du. Cookieek informazio teknikoa gordetzen dute normalean: hobespen pertsonalak, edukien pertsonalizazioa, erabilera-estatistikak, sare sozialetarako estekak, erabiltzaile-kontuetarako sarbidea, eta abar. Cookiearen helburua da webgunearen edukia zure profil eta beharrizanetara egokitzea; cookierik gabe, asko murriztuko lirateke edozein web-orrik eskaintzen dituen zerbitzuak.\nEz da birus bat, ez troiar bat, ez har bat, ez spama, ez spywarea, eta ez du pop-up leihorik zabaltzen.\nCookieek ez dute gordetzen bereziki babestutako informaziorik zuri buruz, hala nola, kreditu-txartelak edo banku-datuak, zure NANa edo informazio pertsonala, eta abar. Gordetzen dituzten datuak teknikoak dira, hobespen pertsonalak, edukien pertsonalizazioa, eta abar.\nWeb-zerbitzariak ez zaitu zu pertsona gisa erlazionatzen, zure web-arakatzailea baizik. Hain zuzen, nabigatzeko Internet Explorer erabili ohi baduzu, eta webgune bera Firefox edo Chrome erabiliz arakatzeko proba egiten baduzu, ikusiko duzu webgunea ez dela ohartzen zu pertsona bera zarela, erlazionatu, arakatzailea erlazionatzen duelako, ez pertsona.\nZer cookie-mota daude?\noinarrizkoenak dira, eta, besteak beste, ahalbidetzen dute jakitea noiz ari den arakatzen gizaki bat edo aplikazio automatizatu bat, noiz ari den arakatzen erabiltzaile anonimo bat edo erregistratutako erabiltzaile bat, horiek oinarrizko atazak izanik edozein webgune dinamikoren funtzionamendurako.\ngauzatzen ari zaren nabigazioari buruzko informazioa jasotzen dute, gehien erabiltzen dituzun atalei, kontsultatutako produktuei, ordu-tarteari, hizkuntzari, eta abarri buruz.\npublizitatea bistaratzen dute zure nabigazioaren, jatorriko herrialdearen, hizkuntzaren eta abarren arabera.\n¿Zer dira cookie propioak eta hirugarren batzuen cookieak\nCookie propioak dira bisitatzen ari zaren web-orriak sortzen dituenak; eta hirugarren batzuen cookieak, kanpoko zerbitzu edo hornitzaileek (Facebook, Twitter, Google, etab.) sortutakoak.\nZer gertatuko da cookieak desgaitzen baditut?\nCookieak desgaitzeak zenbaterainoko eragina izan dezakeen uler dezazun, adibide batzuk jarriko dizkizugu:\n• Ezingo duzu webgune horretako edukirik partekatu, Facebook, Twitter edo beste edozein sare sozialetan.\n• Webguneak ezingo ditu egokitu bere edukiak zure hobespen pertsonaletara, onlineko dendetan gertatu ohi denez.\n• Ezingo zara sartu webgune horretako eremu pertsonalera, hala nola, Nire kontua, edo Nire profila edo Nire eskabideak ataletara.\n• Onlineko dendak: ezingo duzu erosketarik egin online; telefonoz egin beharko dituzu, edo denda fisikora joanez, halakorik izanez gero.\n• Ez da posible izango zure hobespen geografikoak pertsonalizatzea, hala nola, ordu-eremua, dibisa edo hizkuntza.\n• Webguneak ezingo du egin web-analisirik webguneko bisitari eta trafikoari buruz, eta horrek webgunea lehiakorra izatea zailduko du.\n• Ezingo duzu idatzi blogean, ezingo duzu argazkirik igo, iruzkinik argitaratu, edukirik baloratu edo puntuatu. Webguneak, era berean, ezingo du jakin gizaki bat edo spama argitaratzen duen aplikazio automatizatu bat zaren.\n• Ezingo da publizitate sektorizaturik bistaratu, eta webguneak publizitateagatik jasotzen dituen diru-sarrerak murriztuko ditu horrek.\n• Sare sozial guztiek cookieak erabiltzen dituzte; desgaitzen badituzu, ezingo duzu sare sozialik erabili batere.\nCookieak ezabatu daitezke?\nBai. Ezabatu ez ezik, blokeatu ere egin daitezke, orokorrean nahiz domeinu jakin baterako bereziki.\nWebgune baten cookieak ezabatzeko, zure arakatzailearen konfiguraziora jo behar duzu, eta han bilatu ahalko dituzu dena delako domeinuarekin erlazionatutakoak, eta ezabatu.\nDatuak Babesteko Espainiako Agentziaren jarraibideen ildotik, webgune honen cookie-erabilera azalduko dugu, zuri ahalik eta informaziorik zehatzena emateko.\nWebgune honek honako cookie propio hauek erabiltzen ditu:\n• Saio-cookieak, blogean iruzkinak idazten dituzten erabiltzaileak gizakiak izatea bermatzeko, eta ez aplikazio automatizatuak. Horrela, spamari aurre egiten zaio.\nWebgune honek hirugarren batzuen cookie hauek erabiltzen ditu:\n• Google Analytics: cookieak gordetzen ditu, webgune honetako trafikoari eta bisita-bolumenari buruzko estatistikak egin ahal izateko. Webgune hau erabiltzean, Google-k zuri buruzko informazioa tratatzea baimentzen ari zara. Hartara, horren inguruko edozein eskubide erabiltzeko, Google-rekin zuzenean harremanetan jarriz erabili beharko duzu.\n• Sare sozialak: sare sozial bakoitzak bere cookieak erabiltzen ditu, zuk Atsegin dut edo Partekatu botoietan, besteak beste, klik egin ahal izateko.\nCookieak desgaitzea edo ezabatzea\nEdonoiz erabili ahalko duzu webgune honetako cookieak desgaitzeko edo ezabatzeko eskubidea. Ekintza horiek desberdin egiten dira, erabiltzen ari zaren arakatzailearen arabera. Hona hemen arakatzaile erabilienetarako gida labur bat. (estekak jarri cookieei buruzko informazio gehiagorekin”)\nCookieen konfigurazioa arakatzaile erabilienetarako\nJarraian, Chrome arakatzailean cookie jakin batera nola iritsi azaltzen dizugu. Oharra: litekeena da pauso horiek desberdinak izatea, arakatzailearen bertsioaren arabera:\n1. Joan Konfiguraziora edo Hobespenetara, Fitxategia menuaren bidez, edo goian, eskuinaldean, ageri den pertsonalizazio-ikonoan klik eginez.\n2. Zenbait atal ikusiko dituzu; klik egin Aukera aurreratuak deritzonean.\n3. Jo honetara: Pribatutasuna, Edukiaren konfigurazioa.\n4. Aukeratu Cookie eta webgune-datu guztiak.\n5. Cookie guztien zerrenda bat ageriko da, domeinuaren arabera ordenaturik. Domeinu jakin baten cookieak aurkitzea errazago izan dadin, idatzi helbidea –zati bat edo osorik– Bilatu cookieak eremuan.\n6. Iragazki hori erabilitakoan, eskatutako webgunearen cookieak erakusten dituzten lerro batzuk ageriko dira. Orain, aukeratu eta X sakatu baino ez duzu egin behar, ezabatzeko.\nInternet Explorer arakatzailearen cookie-konfiguraziora iristeko, bete itzazu pauso hauek (litekeena da desberdinak izatea, arakatzailearen bertsioaren arabera):\n1. Jo honetara: Tresnak, Internet aukerak\n2. Klik egin Pribatutasunean.\n3. Mugitu graduatzailea, nahi duzun pribatutasun-mailaraino.\nFirefox arakatzailearen cookie-konfiguraziora iristeko, bete itzazu pauso hauek (litekeena da desberdinak izatea, arakatzailearen bertsioaren arabera):\n1. Joan Aukeratara edo Hobespenetara, zure sistema eragilearen arabera.\n2. Klik egin Pribatutasunean\n3. Historia atalean, aukeratu Ezarpen pertsonalizatuak erabiliko ditu historiarako.\n4. Orain, Onartu cookieak aukera ikusiko duzu, aktibatu edo desaktibatu egin dezakezu, nahi duzunaren arabera.\nOSX sistemarako Safari arakatzailearen cookie-konfiguraziora iristeko, bete itzazu pauso hauek (litekeena da desberdinak izatea, arakatzailearen bertsioaren arabera):\n1. Joan Hobespenetara, gero, Pribatutasunera.\n2. Han, Blokeatu cookieak aukera ikusiko duzu, nahi duzun blokeo-mota ezartzeko.\niOS sistemarako Safari arakatzailearen cookie-konfiguraziora iristeko, bete itzazu pauso hauek (litekeena da desberdinak izatea, arakatzailearen bertsioaren arabera):\n1. Joan Ezarpenetara, gero, Safari-ra.\n2. Jo Pribatutasuna eta Segurtasuna atalera; Blokeatu cookieak aukera ikusiko duzu, nahi duzun blokeo-mota ezartzeko.\nAndroid gailuetarako arakatzailearen cookie-konfiguraziora iristeko, bete itzazu pauso hauek (litekeena da desberdinak izatea, arakatzailearen bertsioaren arabera):\n1. Exekutatu arakatzailea, eta Menu tekla sakatu; gero, Ezarpenak.\n2. Joan Segurtasuna eta Pribatutasuna atalera, Onartu cookieak aukera ikusiko duzu, laukia aktibatzeko edo desaktibatzeko.\nWindows Phone gailuetarako arakatzailearen cookie-konfiguraziora iristeko, bete itzazu pauso hauek (litekeena da desberdinak izatea, arakatzailearen bertsioaren arabera):\n1. Ireki Internet Explorer, gero Gehiago, eta gero Ezarpenak\n2. Orain, Onartu cookieak laukia aktibatu edo desaktibatu dezakezu.\n• Ez webgune honek, ez haren legezko ordezkariek, ez dute erantzukizunik beren gain hartzen, cookie-politika honetan aipatzen diren hirugarrenen pribatutasun-politiken edukiagatik eta egiazkotasunagatik\n• Web-arakatzaileak dira cookieak gordetzeko eginkizuna duten tresnak, eta toki horretan bertan erabili behar duzu cookie horiek ezabatzeko edo desgaitzeko eskubidea. Ez webgune honek, ez haren legezko ordezkariek, ez dute aipaturiko arakatzaile horiek cookieak era egokian edo desegokian manipulatzen ari diren bermatzeko ahala.\n• Batzuetan, cookieak instalatu egin behar dira, arakatzaileak ez ahazteko halakoak ez onartzeko zure erabakia.\n• Google Analytics-en cookieen kasuan, enpresa horrek Ameriketako Estatu Batuetan kokaturiko zerbitzari batzuetan biltegiratzen ditu cookieak, eta hirugarren batzuekin ez partekatzeko konpromisoa hartzen du, sistemaren funtzionamendurako beharrezkoak diren kasuetan edo legeak horretara behartzen duen kasuetan izan ezik. Google-ren arabera, ez du zure IP helbidea gordetzen. Google Inc. konpainia Portu Seguruaren Akordioari atxikita dago, eta akordio horrek bermatu egiten du transferitzen diren datu guztiak Europako araudiari jarraitzen dion babes-maila batekin tratatuko direla. Horri buruzko informazio xehea esteka honetan daukazu, kontsultatzeko.\n• Cookie-politika honi buruz zalantzarik edo kontsultarik izanez gero, erabili harremanetarako atala gurekin komunikatzeko, edozein izanik ere.


Zer egongo den 2018ko abuztuaren 14an Euskadi Irratiko 'Faktoria' saioan\nPablo Ibarren epaiketaren atariko auzi saioa, astearteko 'Faktoria'n\nInfluencer-ak, barku turistikoak eta oinetako kalanbreak ere izango ditugu mintzagai besteak beste.\nPablo Ibarren epaiketaren atariko auzi saioa landuko dute bihar Candido Ibarrekin Euskadi Irratiko 'Faktoria' saioan abuztuaren 14an. Halaber, solasaldian arituko dira Gaizka Aranguren eta Pilar Kalzada. Hori baino lehen, 7:00etan albistegia entzuteko aukera izango dugu, eguneko albiste guztien berri izateko.\n9:00etatik aurrera, Maddalen Marzol eta Ines Garcia joeren inguruan arituko dira. Ondorengoak ere joerei oso lotuta daude, izan ere, influencer-ak izango ditugu gurean, tartean, Telmo Trenado, Julen Hernandez eta Laura Chamorro.\n10:00ak jo aurretik, Ana Iruretagoienak 'Blai!' saioaren aurrerapena egingo digu. Ondoren, barku turistikoen inguruan mintzatuko da “Nastic de Plastic”eko Keta Sermero. Eta martitzenero legez, musikatzeko istorioak ekarriko dizkigu Gorka Hermosak.\n11:00etan, Edurne Pasaban izango da gurean, eta gero, Jon Serrano podologoa oinetako kalanbreen inguruan. 11:30etik aurrera, lehiaketak eta bermutak emango diote amaiera saioari.\nGoizean zehar, Wonderlustaren inguruan arituko da Esther Fernandez. Eta Goienerreko Santiago Ochoa de Eribe argindarraren garestitzeaz.


Zabalik dago Datuak Babesteko araudira egokitzeko tailerrean izen emateko aukera - Berriak - UrolaKosta\nZabalik dago Datuak Babesteko araudira egokitzeko tailerrean izen emateko aukera\nTailerra %100 diruz lagunduta dago Urola Kostako enpresentzat.\nIaz Datuak Babesteko Erregelamendu Orokorra (2016/679 EB, 2018ko maiatzaren 25etik aurrera ezarri beharrekoa), eta, ondoren, 2018ko abenduaren 5ean Datuak Babesteko eta Eskubide Digitalen Bermerako Lege Organikoa argitaratu zirenetik, enpresa orok du araudi berrira egokitzeko betebeharra.\nDatuak babesteko erregelamendu orokorraren arabera, langile, bezero, hornitzaile eta abarren datu pertsonalak dituzten enpresa guztiek ezinbestekoa dute, pertsonen eskubideak eta datuen segurtasuna eta pertsonen informazioa bermatzeko, araudi berriak eskatzen dituen printzipioak, neurri teknikoak eta antolakuntza arloko neurriak ezartzea.\nTailer honen helburua da Urola Kostako enpresei bidea erraztea indarrean jarri berri den Datuak Babesteko erregelamendura egokitu daitezen. Horretarako, informazioa, prestakuntza eta ezarpenerako aholkularitza eskainiko zaie.\nTailerrak taldeko prestakuntza (8h) eta 2 tutoretza saio izango ditu. Amaieran, enpresa parte-hartzaile guztiek izango dute egokituta datuak babesteko segurtasun dokumentua.\nSaio teorikoen edukia\nDatuak Babesteko printzipioak.\nDatuak babesteko agentzia.\nDatuak Babesteko Erregelamendu Orokorra eta 3/2018 Datuak Babesteko eta Eskubide Digitalen Bermerako Lege Organikoa\nEkintza planaren garapena eta inplementazioa\nIkastaroa gaztelaniaz izango bada ere, dokumentazioa euskaraz eta gaztelaniaz eskainiko da eta enpresek nahi duten hizkuntzan egin ahal izango dute beren proiektua.\nTailerra: 2 saio aurrez aurre eta tutoretzak\nTaldeko prestakuntzako saioak izango dira uztailaren 4ean eta 11n (osteguna), 09:30etik 13:30era (guztira 8 ordu). Ondoren enpresa parte-hartzaile bakoitzarekin ordubeteko 2 tutoretza saio egingo dira.\nIkastaroaren praktikotasuna dela eta, parte hartu dezaketen enpresa kopurua mugatua izango da. Tailerra %100 diruz lagunduta dago Urola Kostako enpresentzat.\nTailerrari buruzko informazio guztia, hemen:\nInformazio gehiago nahiz izanez gero, bidal iezaguzu e-posta bat zure izen-abizenak eta enpresaren izena adieraziz, edota deitu iezaguzu.\nPrestakuntza tailer honetan parte hartu nahi baduzu, bete ondorengo izen-emate orria\nUrola Kostako Udal Elkartea, Enpresentzako Zerbitzuak (Rakel Calvo)


Josu Godoy - CD Anaitasuna\nZergatik hasi zinen Anaitasunan jokatzen?\nTxikitatik joaten nintzen Txerloira partiduak ikustera eta bertan jokatzeko ilusioa izan dut beti. Futbola gustatzen zaien azkoitiar guztiak bezala, herriko taldean jokatu nahi nuelako hasi nintzen Anaitasunan\nEntrenatzaile guztiengandik ikasi dut zerbait, baina gehien markatu nauten entrenatzaileak Ikas-Kirolen izan genituen Aitzol, Eneko, Jon eta Tomi dira. Izan ere, momentu oso politak bizi izan nituen garai haietan eta entrenatzaile onak izatetik aparte, oso gertukoak ziren eta asko ikasi nuen beraietaz. Eskertzekoa da benetan, bai nirekin eta bai nire beste adinkide guztiekin nola portatu ziren\nMomentuz ez. Futbola uzten dudanean ikusiko dut zer egin, baina izan liteke\nLehen taldeko entrenatzailea ez, baina laguntzailea bai\nEspero dut irakaslea izatea, horretarako ari naiz ikasten eta urte hauetan alferrik ikasten egotea ez litzateke ederra izango\nHirugarren Mailara igo ginen urte osoa, baina gehienbat igo ginen eguna. Anaitasunan bizi izandakoaz gain, bizitzan zehar bizi izan dudan egunik ederrenetakoa izan baita\nLehenengo taldean egon nitzen aurreneko urtean sorbalda atera nueneko momentua.\nLagun artean bada edozer\nMota askotako musika entzuten dut, baina gehienbat rocka.\nOndoen Gorputz Hezkuntza eta gaizkien Ingelesa\nGola gutxitan sartzen dut, baina sartzen dudanean erotu egiten naiz eta irteten dena egiten dut\nBeste taldeak ez ditut ezagutzen, baina ez dut uste inbidiarik emango zidatenik\nFutbolaz eta lagunetaz gozatzen jarraitzeko eta momentu zailak guztiok pasatzen ditugula, baina lanean jarraituz gainditzen direla\nAnaitasuna bera ezertan ez, baina Txerloian markagailu aldean aterpe txiki bat jarriko nuke, euria egiten duenean futbola zutik ikusi nahi duten pertsonek lasai ikusi dezaten\nEibarren entrenatzaile batek beti esaten zidana ez zait inoiz ahaztu: "Aqui tu eres el p*** amo y en tu zona del campo mandas tu y los contrarios jugaran como tu les digas"\nHirugarren Mailara berriz igo eta Egurrola isiltzea, beti harrotasunez hitz egiten baitu bera bi aldiz igo dela eta (kar kar kar)\nBai, hanketan baselina eta tripa aldamenetan berotzeko krema ematen dut bareak ez heltzeko\nKonprometitua eta hitzekoa\nNeure buruarekin nahikoa daukat, ez naiz besteetan fijatzen\nDauzkadan taldekideekin gustora nago, eta batik bat, Markel Eskurza, Beñat Landa eta Iñigo Arzalluzekin hainbeste urtetan talde berean egonda oso arraroa egingo zitzaidan beraiek gabe jolastea.\nHorretan Beñat Landarentzat da txapela, baina Iñigo Arzalluz eta Ander Arabaolazak podiuma osatuko lukete\nGehien ligatzen duena ez dakit ziur nor den, baina, saiatuena behintzat Mikel Arzalluz da. Gehien ligatzen duenaz gain aipatu nahi dut gure atezaina den Mikel Astigarraga erlazio baten bila dabilela\nNahiz eta zaharrenetakoa izan, batzuetan gazteena ematen duen Mikel Astigarraga\nEz nuke inor goraipatuko, guztiok aportatzen dugu eta oso giro polita egoten da. Gustoa ematen du talde honekin denbora asko konpartitzea\nKluba diru egoera larrian egongo balitz, prest egongo al zinateke egutegi moderno bat egiteko? (Erdi biluzik)\nBaita biluzik ere\nTaldea gaizki hasi zen arren, pazientzia eta konfiantza izateko. Lehengo urtetik jokalari asko joan eta aurten berri asko etorri direnez, lehenengo partiduak zailak izaten ziren, baina, talde ona dago eta urte amaieran orain bezala goiko postuengatik borrokan ibiliko garela ziurtatzen dut. Zaleei eskatzen diet gehienbat ahal duten gehienetan Txerloiako harmailak betetzeko eta taldea asko animatzeko. Bengalak eta petardoak emanez gero hobe (kar kar kar)


Gipuzkoako bi ehorztetxeri espedientea ireki diete – Ekonomiaren KZ\nLehiaren Euskal Agintaritzak (Lea) zehapen-espedientea ireki du Gipuzkoako ehorztetxeen sektoreko bi enpresaren aurka, lehiaren aurkako ustezko jardunbideengatik. Espediente horretan, tanatorio- eta errausketa-zerbitzuen tokiko merkatuan nagusitasun-posizioaren balizko abusu bat ikertzen ari da.\nLEAk ohar baten bidez jakinarazi duenez, isilpeko informazioaren fasean bildutako informazioaren arabera, erakunde horrek uste du legearen “arau-hauste baten arrazoizko zantzuak daudela”, eta horrek “debekatu egiten du enpresa batek edo batzuek merkatuan duten nagusitasun-posizioa gehiegikeriaz ustiatzea”.\n“Une honetan – Jarraitu du komunikatuak – Hasitako enpresak Merkatuen eta Lehiaren Batzorde Nazionalaren (MLBN) erabakiaren zain daude, Memora taldeak eskuratzeari dagokionez”.\nHala ere, LEAk argitu du espediente hori irekitzeak ez duela “ikerketaren azken emaitza aurrez epaitzen”, “Hasiera eragin duten arrazoizko zantzuak eta zehazten den kalifikazioa behin-behinekoak baitira”.\nUne horretatik aurrera, gehienez ere hemezortzi hilabeteko epea hasiko da instrukzioa egiteko eta ebazteko.\nLehiaren Euskal Agintaritza erakunde autonomoa da, administratiboa, Eusko Jaurlaritzako Ekonomia eta Ogasun Sailari atxikia, eta Euskal Autonomia Erkidegoan garatzen du bere jarduera, independentzia organiko eta funtzionalarekin.\nLehiaren Euskal Agintaritzaren helburua da merkatuko lehia askearen eta gardentasunaren baldintzak sustatzea, bermatzea eta hobetzea, Euskadiko lurralde-eremuan egiten diren jarduera ekonomikoei dagokienez.\n← Gobernuak zerga, lan eta pentsio erreformak egin nahi ditu\nTeknikerrek eta Zayerrek zehaztasuna hobetzeko lanean dihardute →


Maite Larburu - Oihaneder Euskararen Etxea\nHasiera » Agenda » Maite Larburu\nMaite Larburu "Hezurren azpian" diskaren aurkezpena\nMaite Larburu musikari bidaiaria da. Bibolin jole klasiko nomada, ogibidez. Euskal Herrian Neighbor taldearen kantugile eta gidaria izateagatik egin zen ezagun. Baina oraingoan proiektu propio eta berria dakar. Billie Holiday kantariak ezagun egin zuen arrazakeriaren kontrako Strange Fruit ereserkia abiapuntu hartuta, bakarkako lan berria sortu du.\nAhotsa, bibolina, gitarra klasikoa zein elektrikoa, ukelelea, sruti boxa…ditu musikaren osagai. Horrez gain, Carlos Taroncher-en klarinete baxua eta Aida Torresen eta Beñat Iturriozen perkusioa (gaileta kaxak, piña-potoak, goilarak…) ditu lagun.\n“Sasi guztien gainetik eta hezur guztien azpitik, kezkak eta minak modu jostalarian aurkezten dizkigu Maite Larburuk, organiko eta biluz, ludiko bezain poetiko, egia hauskortasunaren eremuetan dagoen jakitun. Zaratari muzin, xuxurlari oles. Lantuari uko, umoreari toles. Nor da Maite Larburu? Sendabelar bat kantu egina. Kantu-kontalari eta ipuin-kantalari bat. Biolinaren birtuoso bat, birtuoso izatea gehiegi axola ez zaiona. Bere lema: “Esan ezti edo esan gordin, baina esan dotore”. Surrealismo printzak eta zirrararen giltzak. Ereserkirik ironikoenak topatuko dituzu hemen eta berdin antiereserkirik serioenak. Baldosa bakarraren gainean dantzatzeko gai samurrak eta gauza minimoen zelebrantza sakonak. Eta, batez ere, topatzen hain zaila den hori: nortasun bereizia eta ahots besterenezina. Ibaiak bezain luze doazen melodia horiek labur egiten zaizkigu, ez genuke nahi itsasoratu sekula. Abesti hipnotikoek leun-leun garamatzate herrestan, modurik naturalenean egiten dute aurrera. Doinu nabigagarriak izateak ez ditu, hala ere, aurreikusgarri bihurtzen; inoiz ez dakizu ibaiaren kurba eta meandroek noraino gidatuko zaituzten, zein izango den hurrengo desbideraketa hitzetan edo melodian, zein ertzetan bukatuko ote den bidaia. Hezurren azpian zer dagoen jakin nahi? Ez duzu bisturirik beharko: disko hau jartzea nahikoa”.


Usain Boltek gaur ere markak hautsi ditzake 200 metrotan • ZUZEU\nUsain Bolt bere keinu bereizgarria eginaz - thor_matt83 cc\nGaur 20:30etan zita bat dugu berriz ere telebistarekin. Usain Bolt atleta jamaikarrak 200 metroak korrituko ditu eta sekulako espektatibak daude beragan jarriak. 100 metrotan orain arte ezagutu den markarik onena egin zuen eta gaurkoan ere halako zerbait espero da beragandik. Kalkulu guztien arabera 19,30 segundutik berako denbora egiteko adina indar du hanketan. Hala ere, Tyson Gayek parte ez hartzeak agian motibazioa kendu dakioke, eta agian beste baterako nahi du utzi errekorra.\nKalkuluak ateratzen hasiz gero, beldurtuta jausi gaitezke. Batuketa sinplea eginda 9,58+9,58= 19,16 segunduko marka ateratzen zaigu hektometro bikoitzean. Hala egingo balu, olimpiadetan ipinitako markari 14 zentesima jango lizkioke, ez da gutxi gero. Baina normalean, batuketa sinple honi 15 zentesima kendu behar zaizkio, izan ere, 200 metroak azkarrago egin ohi dira inertziaz. Kalkulu hau aplikatuta 19,01 segunduko denbora ateratzen da! Steven Spielberg-en pelikula bateko kontua dirudi Bolten balentriak!\nTira, aurkarien faltan motibazioa falta bazaio, nahikoa du diruari begiratzearekin. 100.000 euroko saria ematen du IAAF erakundeak munduko errekorra apurtzeagatik, eta 60.000 gehiago irabazteagatik. Badakizue 20:30etan da hitzordua TVE1 katean.\n200, abiadura, atletismo, metro, Mundiala, Usain Bolt\nIraila datorrela, eskolako atsekabea


Sistema demokratiko liberalen kritikatzaileen parte batek beti salatu ditu sistemak dituen metodologia gabeziak, halere, horiek ez dira egungo arazo nagusia. Prozedurek ez dute ezertarako balio, ez badago zer erabakitzerik. Subiranotasuna beharrezko baldintza da demokrazia bat izateko, herrialde bat subiranoa izateak ez du esanahi demokratikoa denik, baina ez da demokraziarik egongo subiranotasun gabe. Demokraziak herriaren boterea esanahi du eta boterea erabakitzeko eskubidea da. Baina, egunez egun ikusten dugu estatuek subiranotasuna galtzen dutela, batez ere “finantza merkatuen” alde. Horrez gain, herrialde batzuek beste batzuen subiranotasun kulturala, ekonomikoa edota politikoa mugatzen dute. Inperialismoa izenarekin ezagutu dugu prozesu hori, herrialde batek beste herrialde baten erabakitzeko eskubidea bahitu egiten du gai batzuetan –edo ia arlo guzietan–.\nNazioarteko politika adibidea da. Mendebaldeak sistematikoki estigmatizatzen ditu subiranotasun gradu altua duten herrialdeak, berdin du demokratikoak edo autoritarioak izan, zureak egin du hainbat alorretan erabakitzeko eskubidea egikaritu nahi baduzu, Mendebaldeko interesak kontuan hartu gabe. Horregatik, anti-inperialismoa subiranotasuna errespetatzea da. Baina zein subiranotasun?\nArazoak estatuen barruan ematen dira ere bai. Nahiz eta herrialdea oso subiranoa eta demokratikoa izan, bere mugetan dauden eskualde bat edo batzuen borondate politikoa, kulturala edota ekonomikoa ezabatu ditzake. Kasu horretan litekeena da eskualde batek subiranotasuna bere esku hartu eta erabakitzeko eskubidea egikaritu nahi izatea. Gehienetan jatorrizko estatuak emango duen erantzuna ezin da aurreikusi bere izaera demokratikoaren arabera.\nAurresanen arabera, egokiena galdera hau egitea da: zein kostu izango du jatorrizko estatuarentzat eskualde baten sezesioak? Zenbat eta kostu handiagoa, orduan eta jarrera agresiboagoa izango du jatorrizko estatuak. Kostua subiranotasun (eragin) terminotan neurtu behar da. Sezesioa bilatzen duen lurraldearen balizko independentziak jatorrizko estatuaren kontrol ekonomiko, politiko edota kulturaletik erradikalki aldentzea ekarriko badu, biolentziazko gatazkan bukatzeko probabilitatea handiagoa da. Horregatik, Mendebalde “demokratikoak” Kieveko estatu kolpea babestu du eta Ukrainako Hego eta Ekialdearentzat erabakitzeko eskubidea gaitzesten du, are gehiago, zibilen aurkako bonbardaketak bedeinkatu eta 750.000 errefuxiatu eta milaka zibilen heriotzaren aurrean ezikusiarena egin du. Bestalde, hau ez da gauza berria, Palestinan hamarkadak daramatzate horrela.\nBeraz kostua da klabea. Horregatik Errusiak gerra lazgarri bat egin zuen Txetxeniaren aurka heriotza eta suntsipena barreiatuz. Kostuak esplikatzen du Serbiak izaniko jarrera demokratikoa Montenegroko erabakitzeko eskubidearekin eta gatazkatsua Kosovorekin. Hori bai, mendebaldeko inperioko kide zentrala bazara, Erresuma Batua kasu, badakizu edozein sezesioren kostuak ez duela zertan izan behar handia. Begiratu Irlandari edo Commonwealth-eko estatuei, menpeko lotura politiko, ekonomiko eta linguistikokulturalak mantendu dituzte metropoliarekin. Estatu batzuek beste batzuek baino aldarte demokratikoagoa izango dute, baina barkatu, Eskoziako independentziaren kostua txikia da Kataluniako edo Donbasekoaren alboan. Batzuetan erraza da demokrata izatea zugandik independizatu nahi duena zure hizkuntza, aliantza militarra, moneta, erregina eta hainbat menpeko lotura ekonomiko mantentzeko prest dagoenean.\nKanal hauetan artxibatua: Iritzia | Zinema | Umorea | Errusia | Ukraina\nGehienez 30 laguneko elkarretaratzeak Ipar Euskal Herrian, irailaren 28tik goiti


Ikurrina, ezkutuan egotetik, Iruñeko udaleko balkoira | EIBZko liburutegia\nFranco hila zen arren, Gobernadore Zibilaren kontrolpean geunden, frankismoak bere horretan jarraitzen zuen. Eta ikurrina askatasunaren ikurra zen, Gobernadore Zibilari aurre egiteko modu bat. Horregatik jarri genuen”, azaldu du Javier Ericek. Alkatetzatik kendu berria zuten orduan Erice, prebarikazioa egotzita, eta Tomas Caballerok ordezkatu zuen. “Iruñekoa izan zen udal bakarra Gobernadore Zibilaren nahiak bete ez zituena; hark beste norbait nahi zuen alkatetzan, baina ez zuen lortu”, gogoratzen du.\nGarai zailak zirela dio Ericek. “Oso bakarrik sentitu nintzen”. Izan ere, askok salatu zuten haren aurkako jazarpena, legez kanpoko kontratu etete batekin bainoago, frankismoaren kontra agertutako jarrerarekin zegoela lotuta. “Pentsatu zuten ni alkatetzatik kenduta udaletik kanpo geratuko nintzela, baina ez ziren ohartu zinegotzi izaten jarraituko nuela”.\nMozioa aurkeztu baino egun batzuk lehenago hasi ziren dena prestatzen. Orduan Sindicato Verticaleko kide zen Javier Yabenek azaldu duenez, Caballerok berak deitu zion eta azaldu bandera bat eta masta behar zituztela. “Oso lagun onak ginen. Berehala esan non baietz, lortuko nituela”. Gogoan du Yabenek nork egin zituen ere. “Masta Javier Garaikoetxeak egin zuen —Karlos Garaikoetxearen anaiak— eta bandera, berriz, Fernando Varak”. Lanak amaituta ikurrina eta masta Iruñazarra taberna pareko lokal batean gorde zituzten bozketa egunera arte. “Eguna heldu zenean, udaletxeko atzeko atetik sartu genituen isilean”.\nAraba, Bizkai eta Gipuzkoan legezko\nUrtarrilean, Ikurrina legezkotzat jo zuen Espainiako Gobernuak, baina soilik hegoaldeko hiru eskualdetan, alegia, Araba, Bizkai eta Gipuzkoan; ez, aldiz, Nafarroan. “Horrek ere izan zuen eraginik, udalean mozioa aurkezterakoan. Baina, batez ere, eta beste ezeren gainetik, frankismoaren aurkako ikur nagusietako bat zen ikurrina, bandera gorriarekin batera, eta horregatik jarri zuten balkoian”, dio Patxi Zabaletak. Bera ez zen oraindik udalean, baina bertatik bertara bizi izan zuen hura.\nUrtarrilaren 26ko udal bilkuran puntu asko zeuden eztabaidatzeko eta horietan azkena zen ikurrina legeztatzearena. “Eztabaida egon zen, Caballerok behin-behinean legeztatzea nahi zuelako eta beste batzuek behin betiko egitea nahiago zutelako. Laster egin behar zituzten hauteskundeak eta azken erabakia horietatik ateratzen zen udal gobernuak hartzea nahi zuen Caballerok”, azaldu du Yabenek. Haren proposamenak egin zuen azkenean aurrera.\nUdalean hamabi zinegotzik egin zuten ikurrina balkoian zintzilikatzearen alde, batek dimisioa eman zuen eta beste bi irten egin ziren aretotik bozketa egin baino minutu batzuk lehenago. “Kanpoan jendea oso urduri zegoen uste zutelako osoko bilkura luzatzearen arrazoia ikurrinaren inguruko eztabaida zela, baina ez zen hala. Batzuk Caballeroren aurka oihukatzen ere aritu ziren”, dio Yabenek.\nAzkenean irten ziren alkate eta zinegotziak balkoira ikurrina eskuetan, eta jarri zuten hura ere plazan bildutakoen txaloen artean. Ordea, ikurrina jartzeko ohorea izan zuena ez zen alkatea izan, Erice baizik, zinegotziek era horretan salatu nahi izan baitzuten Gobernadore Zibilak hura kargutik kendu izana. “Plaza beteta zegoen, eta jendea oihuka. Bazegoen gogoa frankistei aurre egiteko, eta guk argi genuen herritarrek eskatzen zuten zerbait zela hura”, gogoratzen du Ericek.\n“Lau urte egin zituen ikurrinak balkoian, inolako arazorik gabe —bozetatik irtendako udal gobernuak legezkotzat jo zuen bandera uda hartan bertan—. Baina 1981ean, beste bozketa bat egin zuten eta aldeko 17 botorekin eta kontrako hamarrekin hura kentzea erabaki zuen udalak”, dio Zabaletak. Bozketan izan zen liskarrik; izan ere, Manuel Perez Balda sozialistak ikurrina balkoian uztearen alde egin zuen, eta ondorioz, kanporatu egin zuten alderditik, “nahiz eta gerora epaitegiek arrazoi eman”.\nOraindik ere legez kanpo\nUrteak igaro ziren ikurrina udaleko balkoian berriz agertu zenerako. 2015eko sanferminetan izan zen, EH Bilduko Joseba Asiron alkatetzara heldu berritan. “Nire ustez, bandera bakar bat ere ez dago soberan. Alderantziz, bat falta zen. Aldaketaren seinale da ikurrina udaletxeko balkoian egotea”, esan zuen orduan Asironek.\nIkurren Legearen arabera, beste erkidego bateko ordezkarien bisita ofizialetan bakarrik zintzilika daitezke Nafarroakoak, Iruñekoak, Espainiakoak eta Europakoak ez diren banderak, eta horixe izan zen ikurrina zintzilikatzeko arrazoia, alegia, Eusko Legebiltzarreko hiru kideren bisita. Baina erabakia auzitegietara eraman zuen Espainiako Gobernuaren ordezkari Carmen Albak, eta epaileek haren alde egin zuten, eta erabaki “lege iruzurra” egin zela. Ondorioz, geroztik ez da ikurrinarik zintzilikatu udaletxean.\nSortutako eztabaidaren ondotik, Ikurren Legea indargabetzeko konpromisoa hartu zuten aldaketaren aldeko indarrek, Geroa Baik egindako proposamen baten haritik. Ordea, ekimena ez da Gobernuaren “lehentasunen artean”.\nKategoria Azalpen testua, Berria egunkaria, D eredua, DBH 3. eta 4. mailak, Euskara, Gizarte Zientziak, Historia, etiketak 1977, Arantxa Elizegi Egilegor, Ikurren Legea, Ikurriña, Iruñea, Javier Yaben, Tomas Caballero by liburutegia. Gorde lotura.


Fundación LURGAIA Fundazioa: Webgune berria, erronka berria eta gure basoen alde lan egiteko indar berria.\nWebgune berria, erronka berria eta gure basoen alde lan egiteko indar berria.\nKosta egin zaigu, baina, azkenean, webgune duin eta eguneratua dugu.\nGure proiektuei laguntzeko eta komunikatzeko funtzio guztiak biltzen dituen webgunea, zer egiten dugun eta nola egiten dugun azaltzeko eta hainbat eratako finantzaketarako tresna izateko.\nDena modu erraz, profesional eta, jakina, seguruan.\nGure argitalpen guztiak ikusi ahal izango dituzu.\nHemendik aurrera, gure bloga gure webgune berrira ere mugituko da. Webgunearen beheko partean aurkituko duzu. Errodaje-aldian gaude, beraz, hobetzen eta funtzio berriak gehitzen joango gara. Pazientzia eskatzen dizuegu.\nSartu eta ezagutu laguntzeko modu guztiak.\nEta, estreinatu bezain laster, gure webgunea gure helbururik hurbilen eta indartsuenean murgilduta dago: UNDABASO, datorren basoa. Gure basoarentzako 48 hektareako ordainketa osatzeko eta 153 hektareara iristeko beharrezkoak diren funtsak biltzeko kanpaina!\nEz dizugu gehiago esango. Sar zaitez webgunean, gozatu eta, batez ere, parte hartu erronkan!\nZuri esker LORTUKO DUGU!


Europako Zinema Sarietan finalista izango da La gran carrera\nKote Camachok zuzendutako lanak Norbegiako jaialdi batean lortu du izendapena.\nLa gran carrera film laburra Europako Zinema Sarietan finalista izango da eta abenduan Berlinen egingo duten sari banaketan parte hartuko du.\nIzendapena Norbegiako Grimstad film labur jaialdian parte hartu ostean jaso du. Hamabost jaialdik parte hartzen dute 2011ko Europako Zinema Sarietan parte hartuko duten aurre aukeraketa lanetan eta horien artean aurkitzen da Grimstadekoa. Berlineko, Veneziako, Valladolideko edo Cracoviako Zinemaldiek ere, besteak beste, parte hartzen dute aukeraketa horretan.\nKimuak 2010 katalogoan aurkitzen den film labur hau Amurrioko Begibistan jaialdian, Soriako Film Labur jaialdian edo Ukraniako Steps bezalako jaialdietan saritua izan da.\nJuan Carlos Fresnadilloren 28 semanas después edo Julio Medemen Caótica Ana bezalako filmeen lan taldeetan parte hartu du Camachok. Arte Ederretako ikasketak egin zituen eta La gran carrera film laburreko zuzendaria izateaz gain argazkilaritza, gidoilari, ekoizle eta musika egile lanak ere egin ditu. Antzeztaldean Eriz Alberdi, Charly Urbina, Iñaki Urrutia, Puri Urretabizkaia, Ana Elordi, Joseba Apaolaza, Aitor Mendizabal eta Eider Pikabeak parte hartu dute.\nLa gran carrera film laburrarekin batera Errumaniako Derby eta Danimarkako Berik film laburrak ere lehiatuko dira 2011ko Europako Zinema Sarietan.\nAsier Altunaren ideia batean oinarrituta dagoen lanak 1914an Lasarteko hipodromoan ospatutako lasterketa bat kontatzen du. Garai hartako miloi bat pezeta irabaziko ditu lasterketa irabaziko duen zaldiak.\nInformazio gehiago:Eitb: Europako Zinema Sarietan finalista izango da La gran carrera


audiolab » Blog Archive » ACT & Christian Coutzac @ Batenbila\n« HIRI IRUDIAK @ Bebarruko jardunek\nArtelekuk 20! »\nACT & Christian Coutzac @ Batenbila\nMaiatzak 25 Mai . 9 etan / 21 h\nRencontre entre / topaketa:\nACT : Â«Vide grenier sonoreÂ»\nChristian Coutzac : Â«Riffs philosophiquesÂ»\nACT _ http://www.kirikino.net\n2001eko abenduan, Â« Revenge toy Â» lehen diskoa ateratzen da. CD-R formatuko auto-ekoizpen lan hau urririk banatua da. Nagusiki, CD-etan eta Telebista grabaketetan bildu zatiez osatua da. 2002an, soinu berriak atxeman nahiz, bibolin arku bat baliatzen hasten naiz gitarra apala eta gitarra elektrikoa jotzeko. Gehienetan, soinuak efektu batzuen eragina dauka. Doinu horiek grabatzen ditut, musika lagin-egile batean sartzen eta nere bigarren diskoaren oinarria bilakatzen dira. Bi bildumatan parte hartzen dut : lehena Â« Amanita records Â»-ek eta Â« Idoia Â»-k atera Â« Recycling Buzz Â», eta bigarrena Â« Anorack records Â»-ek atera Â« Cosmonaute Â». Zati baten sortzea Donostiako hamabigarren musika berrien jaialdiarentzat. Bertzalde, bi abesti eta soinu-dei bat egin ditut Alemaniako Â« Filmgruppe chaos Â» eta Â« Akas Â» kolektiboek Â« Copyright Violation Squad Â»-ekin elkarlanean ekoiztu Â« Faites vos jeux Â» filmarentzat. 2003an, bateria eta perkusio doinuak grabatzen eta nere zatietan sartzen hasten naiz. Abuztuan, Voodoo Muzak-eko Stephan Krieger-ekin Â« Muzact Â» kontzertu erdi-inprobisatua ematen dugu Â« Headphone Festival 2003 Â» jaialdian. Irailan, Â« XL Â» bigarren lana kaleratzen da Â« Amanita records Â» disketxean. Abenduan, www.kirikino.net webgunea sarean ezarria da. Bertan, Â« XL Â»-eko abesti baten zatietatik egin Flash tresna bat aurki daiteke, juke-boxe bat Â« XL Â»-eko zati batzuekin, kronikak bai eta grafiko (disko azalak,â€¦) eta soinu (Â« Muzact Â» eta Â« Revenge Toy Â»-eko zatiak) lan ezberdinekin, abenturaren hasieratik honera.\nMomentu honetan, arrabitegile batekin lanean ari naiz arku batekin jo daiteken gitarra apala bat egiteko. Gainera, kontzertu bat prestatzen ari naiz.\nÂ«tresnak, gauzakiak, erremintak, boza eta textoa erabiliko ditut, olerkigintza ozena eta Â«riffaÂ» filosofikoak egiterat saiatuko naiz â€¦\nNere lehen taldea PSEU izan da, aurrerapeneko musika eta ikusgarria, duela bi urte atera den CD bat MUSEA sor-markarekin, 1982 grabaketa baten berrargitalpena. Gero, bidaiatu dut hezkuntza-priektu batzu antolatuz, zaldiz, oinez, itsasontziz eta herri batzu zeharkatuz, nere itsas-zakua ondotik lurreratu dut Bordaleko hegoaldean , 20 kilometrotan den industrial-larre batean, 19 garren mendeko ontziola bateanâ€¦. (Les Chantiers Tramasset). Gaur egun, ontziolak soldatapeko batzuekin funtzionatzen du , itsasontziak berriz eginak dira pixkanaka pixkanaka ikusgarri, erakusketa, festibal, conferentzia, formakuntza, eta topagune erregularki bihurtzen den toki huntan.\nParaleloki, musikari berriz lotu naiz eta Cie Fracas sortu dut, ekintza kultural eta artistiko partaidedunak sortzea eta antolatzea helburu duen diziplina anitzetako eta zelai guzietako kolektibo bat… Bestalde, gehiago ezagutua den Â«GangpolÂ» izenarekin Sylvain Quément musikalariarekin duo gisa lan egin dut elektro eszenan baita ere Â«La MachineÂ» ( musika tradizional berria) taldeko Julien Barbances-rekin . Honekin hegoaldeko Indiarat, Keralarat, joan naiz musika jotzerat eta ondotik Frantziarat etorri diren indiako hiru musikalariekin proiektu bat muntatu dugu. Elkarren arteko lanari esker, munduko musika labelan sartua den sorkuntza bat grabatu dugu.\nOrain, gehiago hartua egoiten naiz idazketarekin, olerkigintzako girotasun eskasaren egiaztapen erregarriarekin eta mundua berliluratze premiatsua den beharrarekin\nThis entry was posted on Monday, May 21st, 2007 at 3:41 pm\tand is filed under ekitaldiak / eventos.


Bideo tutoriala: Data Glitch efektua | Sormenak linean\nBideo tutoriala: Data Glitch Effect\nEl datuen arazoren efektua 80. eta 90. hamarkadetako telebista zaharren eta kamera analogikoen antzera gure irudietan distortsioak sortzea du ezaugarri. Sarritan segurtasun kamera baten irudiaren testura ere imitatzeko erabiltzen da. Seinale mardulak sortzea da, kolore hotzak, lausotzea eta ale edo zarata batzuk erabiltzea.\nHau da gaur aplikatzen irakatsiko dizudan efektua. Errezeta? Hemen!\nEginen dugun lehenengo gauza menuko irudia desaturatzea da Irudia> Doikuntzak> Desaturatu.\nGure geruza bikoiztuko dugu Ktrl + J.\nMenura joango gara Iragazkia> Lausotu> Gaussian lausotu eta 30 pixeleko kopurua eta% 70eko opakutasuna emango dizkiogu geruza honi.\nGeruza berri bat sortuko dugu eta pintzel karratuen moduan 4 erradio puntuko tamaina hautatuko dugu. (Hau argazkiaren tamainaren araberakoa izango da, kasu honetan 1125 x 756 tamainako argazki batekin ari gara lanean).\nArrazoia sortuko dugu pintzelkada beltza eta bi zuri beheko eremuan.\nGeruza berri bat sortuko dugu eta pintura potearekin eta motibo aukerarekin tindatuko dugu.\nGeruza honi a emango diogu % 30 opakutasuna eta nahasketa modua Argi leuna.\nGeruza berri bat sortuko dugu eta kolore zuritik beltzera doan gradiente erradiala aplikatuko dugu eta nahasketa modua emango diogu % 50eko opakutasuna.\nGeruza guztiak konbinatuko ditugu eta mugimendu lausotasuna emango diogu -90 angeluarekin eta 7 pixeleko distantziarekin gutxi gorabehera.\nMenura joango gara Irudia> Doikuntzak> Kolore oreka eta honako balio hauek emango dizkiogu: -92 / -24 / -12\nSakatuko dugu Ktrl + L eta balio hauek emango dizkizugu mailetan: 0 / 0,74 / 242\nMenura joango gara Fultro> Zarata> Gehitu zarata eta mota uniforme eta monokromatua izango da,% 2.5\nArtikuluaren bide osoa: Sormena linean » Diseinu tresnak » Photoshop » Bideo tutoriala: Data Glitch Effect\nRiusuke Fukahoriren 3D Urrezko Pinturak\nBideo Tutoriala: Fish Eye Effect Photoshop-en


Berriola - Errefuxiatuen alde, tipi-tapa, Gernikara\n2017/03/01 10:55 0 iruzkin\nErrefuxiatuen alde, tipi-tapa, Gernikara\n80 urte beteko dira aurten Gernika bonbardatu zutela eta urteurren borobilerako ekimen berezia prestatu du Ongi etorri errefuxiatuak Bizkaia plataformak. Euskal Herri osotik Gernika-Lumora helduko diren jende zutabeak antolatu nahi dituzte datorren apirilaren 29rako. Era berean, 29 eta 30ean Errefuxiatuekin elkartasunerako nazioarteko topaketak egingo dituzte bertan.\nMuxikan elkartuko dira zutabe guztiak apirilaren 29ko 16.00tan eta oinez zein txirrindan jarraituko dute, guztiak bat, Gernikaraino. Antolatzaileek 5.000 lagun inguru batzea aurreikusi dute. Hitzordurako prestatutako behin behineko egitaraua ongietorrierrefuxiatuak webgunean aurki daiteke.


Gaztebizz - Gazte Informazioa - Nazioarteko Mugikortasuna - Au Pair\nAtzerrian lan egitea... : Au Pair\nAtzerrian lan egiteko eta hizkuntzak ikasteko aukera interesgarri bat izan daiteko Au Pair lana bilatzea. Ez dakizula nondik hasi? Ba hementxe daukazuz proposamen batzuk...\nOHAR GARRANTZITSUA: ez bidali inola ere dirurik, bankuko daturik ezta txartelaren informaziorik. Webgune honeek sarean dagozan eredu batzuk baino ez dira, baina ezin dogu prozesuaren segurtasuna bermatu.\naupair.com webguneak familia bilatzeko erreztasuna emoten deutsu au pair moduan lan egin daizun. Herrialdearen arabera, epearen arabera, hasiera dataren arabera... bilatu daikezu haur zaintzan lan egiteko etxe bat. Gainera, modu errez batean ikusi daikezu familiak bilatzen dauan profila eta zure bat datozen, baita hizkuntzak ikasteko izan daikezuzan aukerak ere.\naupair-world.net webguneak ere familia bilatzeko erreztasuna emoten deutsu. Zure generoa eta herrialdea jarri eta bilatu nahi dozun herrialdea aukeratu. Horren arabera, zure profilagaz bat egin daikien familiak aurkezten jatzuz.\nau-pair-box.com webgunea beste aukera bat da au pair moduan lan egiteko familia bilatzeko. Inskribatu egin zaitekez zure datu eta lehentasunak jarriz eta hortik aurrera familia bilatzera! Gainera, udako lanak bilatzeko aukera ere emoten deutsu, 3 hilabete baino gitxiagoko lana bilatzen bazabilz.\naupairconnect.com beste aukera bat familia bilatzeko. Inskribatu egin zaitekez familien datuak ikusi ahal izateko. Inskribatzean, zure datu eta lehentasunak jarriz bilaketa zehaztasun gehiagoz egiteko aukera daukazu..


Ekofeminismoari buruzko hastapena. - Donostia Mundu Artean\nEkofeminismoari buruzko hastapena.\nData: Apirilak 5, 6 eta 7.\nLekua Filosofia eta Hezkuntza Zientzien Fakultatea.\nDohako izen ematea.\nEkofeminismoak feminismoaren zein ekologismoaren elementuak biltzen ditu, eta hori funtsezkoa da bizi ditugun krisi sistemikoak (elikadurakoa, finantzarioa, energetikoa, soziala...) modu integralean aztertzeko orduan. Ikuspegi ekofeministaren ikuspegitik, mundu jasangarriaz hitz egiteak esan nahi du planetako muga biofisikoak errespetatzen dituzten eta emakumeen menperakuntzarik izango ez duten bizimoduetarantz bideratzea. Hori dela eta, gorputzak, genero-harremanak, iparraldearen nahiz hegoaldearen arteko harremanak eta pertsonen zein ekosistemen arteko harremanak izango ditugu hizpide.\nIkastaro honetan, pentsamendu eta jardun ekofeminista aztertuko dugu modu teorikoan, eta, horretarako, elikadura zein osasuna hartuko ditugu kontuan. Egunero, zati teorikoa eta parte hartzailea den beste zati bat garatuko ditugu, tailer, bideoforun eta mahai-inguruen bidez.


TS Fundiciones enpresako langileek itxialdiari amaiera eman diote «helburuak nahikoa eta sobera lortuak» | LAB SINDIKATUA\nIndustria Metalgintza TS Fundiciones enpresako langileek itxialdiari amaiera eman diote «helburuak nahikoa eta sobera...\nTS Fundiciones enpresako langileek itxialdiari amaiera eman diote «helburuak nahikoa eta sobera lortuak»\nEnpresan euren lanpostuen defentsan protestan ziren Zestoako TS Fundiciones enpresako langileek itxialdiari amaiera eman diote gaur, Maiatzaren Lehenean, goizeko 08.00etan. Enpresa aurrean, agerraldi publikoa egin dute irten direnean euren irakurketa ezagutarazteko. Eskualdearen egoera azaleratu eta lehenengo planora ateratzea zen helburu nagusia lortutzat eman dute.\nTS Fundiones enpresan itxialdian ziren langileen irakurketa\n«Ekimen honekin lortu nahi genituen helburuak nahikoa eta sobera lortuak direlakoan gaude. TS eta gure eskualdearen egoera azaleratu eta lehenengo planora ateratzea zen gure helburu nagusia, eta argi gelditu dira egoera hau iraultzeko alternatibak zeintzuk diren. Argi gelditu da TS-k eta Urola-Kosta eskualdeak bizi duen egoera zein den eta Arantza Tapiak hilabete luzez daramakigun borrokaldiak dirauenetik, lehenengo aldiz egin ditu guri buruzko adierazpen publikoak, berarentzat existitzen garela dirudi.\nBeti aldarrikatu izan dugun bezala, TSko langile gara batzuk kanpoan nahi gaituzten arren, eta TSren aldeko hautua aspaldian egina dugu. Ez da gure nahia ezer oztopatzea, modu eraikitzailean bitartekoak jartzea baizik.\nBide batez, eta Arantza Tapia gure eskualdean bizi den sailburuari, TS-ko langileriak zera helarazi nahi dio:\n–\tBerak asteartean eginiko adierazpenak GEZURRA dira.\n–\tEz garela sekula berarekin bildu. Eusko Jaurlaritzarekin bildu garen apurretan lan eta enplegu sailarekin bideratuak izan gara, instituzio oso baten aurpegia zuritzeko etahauek elkartasuna soilik emandigute.. Behar duguna ordea konpromisoa da ez elkartasuna, elkartasuna senide eta lagunek ematen digute. EZ DA SEKULA GUREKIN HARREMANETAN IZAN eta jakin badaki oso ondo hasiera hasieratik kriminalizatu gaituela.\n–\tBilera hori enpresaren bideragarritasunaz hitzegiteko omen da.., horrenbeste denboran eskatu diogun langileokin egoteko eta proiektu baten inguruan eta etorkizun posible baten baitan jarduteko aukera guztiak galdu dituenean?\n–\tEta garrantzitsuena, TS bideragarria EZ dela dio .. orain dela hilabete batzuk ordea, kontrakoa zioen enpresak eta negoziaketetako lehenengo bileran bapatean erabakia aldatu eta itxiera planteatu zigun..! baina hemen nork eta nola erabakitzen du empresa bat bideragarria den edo ez? Enpresa ezagutzen ez duen eta inongo saiakerarik gabe aritu den Administradore konkurtsal batek? Badirudi aspaldi norbaitek bere bulegotako butakatik erabaki zuela TS ez zela bideragarria izango eta 150 langilek pobreziara joan beharko zutela.\n–\tArantza tapiak ondo dakien bezela, jaurlaritzak parte hartu du sektore bereko empresa batean, akzionistek duten eta lan berdina egiten duen beste empresa bat diruz lagundua du, beraz argi ikusten da heuren jokua nondik nora doan.\nTS-ko langileon ustez, Aspalditik ikusten dugun gauza bat berrestera datoz Arantza Tapiaren adierazpenak: numero gisa eta heuren interes politikoen arabera nahi gaituen Gobernu baten aurrean aurkitzen garela alegia.\nHala eta guztiz ere, Idatzi honen hasieratan aipatu bezela, ez dugu ezer oztopatu nahi. Eta beti bezela, gure egoerari irtenbidea emateari begira, ateak irekita jarraitzen dugu heurekin bildu eta egiazko bideragarritasun plan bat burutzeari, honek dakarren proiektu egonkor bati lotua izango dena beti noski.\nBada garaia poltronatatik herrira jeitsi daitezen eta benetan gertutik ezagutu dezaten heuren herri eta eskualdeetan bizi den egoera anker eta gogorra.\nHau horrela, amaitutzat ematen dugu itxialdia, baina ez dugu inondik inora baztertzen, berriro horrelako ekimenak egitea beharrezko bada, TSko langilearenak ez baitu egin oraindik.Bertoko langileak izaten jarraituko dugu eta TSgatik lanean eta mobilizatzen jarraituko dugu.\nEskualdean jaso dgun elkartasunarekin argi gelditu da ez direla gure lanpostuak galduko direnak, eskualdearenak baizik. Egun hauetan jasotako babes eta atxikimenduak IKARAGARRIAk izan dira eta etorkizunari begiratzeko indar hauspoa dira guretzat.\nGaurko egunarekin bat, borrokaldiaren pozaz goaz langilearen eguna den honetan mobilizatzera eta hemendik dei egiten diogu herritar orori gaurko mobilizazioetan parte har dezan.\nBorrokatzeak merezi duelako eta borrokan elkar ikusiko dugulako, Milesker jaso dugun babes guztiagatik!\nGORA TSko langileria!»


Paseo bat hegoaldetik - Burlatako Udala HOME\nUrriak 23 - Azaroak 12\nErakusketa honetan aurkezten diren paisaiek, salbuespenak salbuespen, Behe Andaluziako eremu jakin baten panoramak jasotzen dituzte, hain zuzen ere penintsulako hego-mendebaldeko angeluan, Cadizen, Huelvan eta\nSevilla probintzietako zonalde geografikoetan kokatutakoak, autoreak pinturarendako dituzten baldintza bereziengatik aukeratutakoak: argia, koloreak, hezetasuna, airearen gardentasu nmaila, eta abar.\nIzan ere, aipatutako zonalde horretako atmosferaren ezaugarri horiek, mihisera lekualdatuta, pinturari gardentasun distiratsuak, iradokitzaileak diren lixiba batzuk eta ñabarduretan oso aberatsa den atmosfera ematen diote, eta horrek kolore argiko eta argitasun bereziko koadroetara eramaten gaitu.\nPaisaia guztiak ingurune geografiko berekoak direnez, erakusketa honen koadroek benetako ibilbide bat osatzen dute, lasaia eta erlaxagarria, Guadalquivir ibai bokalaren inguruan hegoaldeko paraje horietatik.\nPintura-estiloari dagokionez, berriz, errealismoari buruzko oinarrizko orientazio bat dagoela esan\ndaiteke; izan ere, egileak naturari goraipamen bat eransten dio, eta horrek, hain zuzen, naturari buruzko goraipamena dakar, eta horrek leku haren atmosfera berezia mihise bihurtzen du.\nJose Manuel Zumaquerok goi mailako hezkuntzako erakundeen administrazio eta finantzetan lan egin du bere bizitza profesionalean, baina beti izan du harreman estua kulturaren eta artearen munduarekin. Duela urte\nbatzuetatik hona, pinturari eskaintzen dio bere denbora, batez ere Nafarroako eta Andaluziako paisaiak eta erretratuak egiten.


Oiartzungo kirol taldeen asteburuko partidak (2019-10-04) : Oarsoaldeko Hitza\nOiartzungo kirol taldeen asteburuko partidak (2019-10-04)\nBi futbol taldek Hernaniren kontra neurtuko dituzte indarrak. Herriko taldeen erdiak etxean jokatuko du, eta beste erdiak etxetik kanpo.\nHernani – Oiartzun: bihar, 16:30ean, Zubipe futbol zelaian.\nDunboa Eguzki – Oiartzun: bihar, 16:00etan, Irungo San Jose Langilea futbol zelaian.\nOiartzun Antiguoko – Añorga: bihar, 16:30ean, Karla Lekuona futbol zelaian.\nOiartzun Intxaurdi – Hernani: bihar, 18:00etan, Karla Lekuonako futbol zelai txikian.\nIntxaurdi Oiartzun — Trintxerpe: etzi, 12:00etan, Irungo Ugalde Ventas futbol zelaian.\nOiartzun — Lauburu Berazubi Fisioterapia: bihar, 18:30ean, Elorsoro kiroldegian.\nBilkoin Legorreta — Teep Samaniego Orixe Tolosaldea: gaur, 20:30ean, Legorretako Harripila pilotalekuan.\nOiartzungo Saskilagunak – STL Azkune: bihar, 16:00etan, Elorsoro kiroldegian.


Leire Narbaiza 2019/09/16 12:07\nGipuzkoako Hitzan 2019ko uztailaren 19an argitaratua\n1) Etorkizunean pobrezia, batetik, eta enpleguaren polarizazioa, bestetik, handituko da: kualifikazio handiko enplegua eta batez ere "inolako" kualifikaziorik behar ez duen enplegua geroz eta ohikoagoak izando dirahttps://t.co/xyCj3hqz47\n— Jule Goikoetxea (@JuleGoi) July 12, 2019\nGobernatzen gaituen edertasun kanonak menpeko gauzka, eta sakon-sakonean eragiten digu, zeren onartua izateko kanonera ahalik eta gehien hurreratu behar dugun. Jakina, beteezina denez, geure buruarekin gustura ez egotera garamatza, insatizfazio hutsera, beti deseroso, gauza terribleak egitera. Esate baterako, naturalak diren ileak, arbuiatu eta erauztera modu biolentoan, mina jasanda. Izan ere, luzitzeko sufritu behar da leloa oso barneratua dugu, eta luzitze aldera —kanonaren barruan, betiere—, dena da onargarria.\nLeire Narbaiza 2019/08/22 15:19\nUdako misterio txikia\nAbuztu honetan, oporretan, gauza bitxi bat gertatu zait. Jatorduak prestatzeko aukera izanda, eta etxetik ia guztia eroan arren, beti falta da zeozer. Kasu honetan, arroza kubatar erara egiteko tomatea ahaztu! Pote bat erosteko asmoarekin dendara joan nintzen.\nInguruan janari denda bakarra zegoen, txikia, udatiarrendako supermerkatutxo bat. Ez dut esan, baina mugaz beste aldean nengoen, Frantziako errepublikan. denda txika izan arren, ez nuen aurkitu tomate-saltsarik, tomate frijiturik. Ezta tomate natural kontserbarik ere. Dena zen tomate boloniar erara, napolitar erara, tomate arrabiata... Italia oso presente apal zati hartan, baina arrozarekin nahasteko, ez oso egokia.\nArraroa egin zitzaidan, baina pentsatu nuen super txiki bat izanda, produktuak falta izatea normala izan zitekeela. Baina irudipena nuen zeozer arraroa zegoela.\nJakina, ikertu nahi nuen (eta arroza prestatu). Beraz, hurrengo egunean, herri batera joandakoan, zentroko beste denda batera joan nintzen. Hau ere ez zen oso handia, baina eguneroko premiak asetzeko baino askoz gehiagorako ere bazuen apalategietan.\nSaltsen atalera jo, eta han aukera oso zabala, baina tomate-saltsarik ez! Italiako guztiak, baina tomate frijiturik (edo naturalik kontserban) ez! Aurkitu nuen bakarra tomate coulis bat izan zen, zati barikoa, behar nuena ordezka zezakeena.\nBada, erosi eta kozinatu nuen arroz hura. Egia esatera, ez zuen esperotako gustua, baina ez zegoen gaizki.\nHalere, kontuak kuriositatea piztu zidan. Ez nuen ezer ulertzen. Guretako tomate egina (gurean horrela esaten zaio) eguneroko jakia da –hozkailu-hondoa modaren hizkera erabilita–, ia edozein plateretan agertzen zaiguna, goarnizio. Oso tradizionala, plater askotan erabiltzen den osagaia, gainera. Intrigak gora egin zidan.\nBetikoa da tomate egina gurean, amamak udazkenero prestatu, potetan sartu, eta kontserbak egiten zituelako urte guztirako: tomate egina eta piper erreak. Bizitza guztiko kontu bat. Baina norbaitek esan lezake: zer da bizitza guztia? Beharbada, lehenago ez zen halakorik egiten-eta.\nHorretarako ere amamaren historia bat daukat, beti kontatzen ziguna tomate-entsalada jatean, batez ere. Baserrikoa zen, baina aita marinela, munduan zehar ibilitakoa lanean, eta beste mundu bat ere ikusitakoa. Birraititak tomatea gordinik jaten zuen, eta sekulako higuina eragiten zien gure amamari eta familiako beste kideei, eurek beti kozinatuta (saltsan/frijituta/egina) jaten zutelako. Beraz, ez da atzo goizeko kontua tomate-saltsarena.\nHori guztiori buruan jira-bueltaka nerabilen hipermerkatu bateko tomate apaletara joan nintzenean, jakin-nahia asetze aldera. Eta harridura handitu baino ez zitzaidan egin. Eskaintza oso zabala zen, italiarra, ordura artekoa berretsi baino ez zidana egin. Halako baten, bazter batean "tomate frito" etiketa zuten flaskoak aurkitu nituen, gaztelaniaz etiketatuta, denak marka espainiar ezagunak zirelako.\nOrduan nire galdera da tomate saltsa hutsa produktu espainiarra da? Estatu espainiarrean gurean beste erabiltzen da? Hego Euskal Herrian askotan jaten bada ere, Iparraldean produktu arrunta da? Ala piperradarekin nahikoa dute?\nNorbaitek "tomate-saltsaren afera" honetan lagundu baliezadake, benetan eskertuko nioke!\nKristalezko barrabilen sindromea\nLeire Narbaiza 2019/07/30 01:09\nGipuzkoako Hitzan 23019ko uztailaren 5ean argitaratua\nAurreko mendeko laurogeita hamarreko hamarkadan Bigas Luna zinemagile katalanak Huevos de oro (Urrezko arrautzak) izeneko filma pantailaratu zuen. Bertan, Javier Bardemek Benito Gonzalez gorpuzten du, anbizioz beteriko gazte matxo bat, testosteronaz betea, bere helburuak lortzeko edozer egiteko prest dagoena. Arrautzak dauzka neurri; bereak, noski. Hala ageri da pelikulako kartelean ere: zutik, hanka-zabal, eskuarekin hankarteari eutsita, jarrera desafiatzailean, urrezko arrautzak zeuzkala argi laga nahirik. Urrezkoak begitanduko zitzaizkion, baina, esango nuke, pertsonaia horrek kristalezko barrabilen sindromea ere bazuela.\nAurreko baten trenean lanera nindoala, eskuma aldean edadeko gizon bat eseri zitzaidan. Ezereztxoa zen, txikia eta iharra, korrikalari tipokoa. Hau da, gutxitxo okupatzen zuen gorputza zeukan, teorian. Ia gainean jesarri zitzaidan, eta ia gainean segitu zuen. Hasieran, uste nuen trena mugitu zelako inbaditu zuela nire espazioa. Baina ez, ipurdia ondo kokatu zuenean, hankak zabal-zabalik, izterra izterraren kontra zegoen. Nik hankak itxita eduki arren, bere izterra nirearen aurka. Orduan pentsatu nuen gizon hark ere kristalezko barrabilen sindromea zuela.\nKristalezko barrabilen sindromea oso gaitz zabaldua da (zabaldu hitzak dituen esanahi guztiekin: ireki eta hedatu). Gizonezko cis askok sufritzen dute; transexualak ez direnek, alegia. Sintoma nabarmenena da jesartzen direnean ezin dituztela hankak itxi, hankartean zintzilik daramatzaten barrabilak apurtuko zaizkien beldurrez, kristalezkoak direlakoan daude-eta. Hauskorrak eta babestu beharrekoak. Kristalezko arrautzak izena ere hartzen du sindromeak.\nTxantxa dirudi honek guztionek, ezta? Baina egia berdaderoa da. Eta pentsatzen baduzue esajerazioa dela gizon ñañar horren jokaera, arrunta baino arruntagoa da, hainbeste non manspreading izena duen. Begira ezazue zuen ingurura zenbat gizonezko jartzen diren zangoak oso irekita. Arreta jar iezaiozue hartzen duten leku ikaragarri handiari.\nGainera, zaila da halako inbaditzaileak dagozkien lekuetara itzultzea, ez direlako batere kontziente okupatzen diguten espazioaz eta sortzen duten deserosotasunaz. Niri, behintzat, ez zait gustatzen jende ezezagunak ukitzea, are gutxiago udako egun beroetan, eta denondako lekua dagoenean (beste baterako lagako ditut Euskotrenen masifikazioa eta horren arriskuak). Zergatik jasan behar dut inoren azala nireari itsatsita? Zelan zentzatu espazio-inbaditzailea istilurik muntatu barik? Erronka gaitza!\nBaina sustraira jo beharko genuke. Txikitatik erakusten zaigu neskoi esertzen belaunak elkarren ondoan ditugula, edo hankak gurutzatuta. Beti aitzakiaren bat jarrita: gona daroazu, eta kuleroak ikusiko zaizkizu; ez da batere fina horrela jesartzea, señorita bat ez da horrela jartzen. Irakasten zaigu emakumeoi ahalik eta espazio gutxien hartzen, diskretuak izaten; periferian kokatzen, pilota eta baloiekin gertatzen den lez eskoletako patioetan.\nEz da edukazioa —zentzu zabalenean— soilik. Emakume/gizon rolak betetzeko agindua dago arazoaren muinean. Gizonak dira zentro eta ardatz. Espazioaren jabeak dira. Eta besteok, andrazkook, lagatzen diguten lekutxoan egon behar.\nTxikikeria dirudi, baina gauza txikietatik aldatzen hasi beharko gara, ezta? Beraz, gizonok, itxi itzazue hankak, zuen barrabilak ez dira apurtuko eta.\nOntzi abandonatuak gara\nLeire Narbaiza 2019/05/28 14:17\nGipuzkoako Hitzan 2019ko maiatzaren 24an argitaratua\nGaurko paseoan ez dut topatu arrautza bat pinu gainean, batez ere pinu gutxi zegoelako. Itsaso ondoan ibiltzeak hori dakar. Aurkitu dudanak ez zeraman okupazio ejerzitoaren seilu eta guzti —zorionez—. Ontziak ziren, ontzi marka gabeak, eroateko janaria garraiatzeko erabiltzen diren horietakoak. Ontzi abandonatuak nonahi, ia guztiak plastikozkoak, erabilera bakarrekoak.\nGure sasoiaren metafora perfektua begitandu zait. Ia guztia delako erabili eta botatzekoa, ez irautekoa. Nerabezarora arte-edo, ezagutu nuen janari dendetan, baita supermerkatuetan ere, botilak (lehen denak ziren beirazkoak) itzultzeko sistema: botila erosten zenean likidoa eta botila erosten ziren. Hurrengo erosketan botila hutsa eroanez gero, ez zen kobratzen. Erosi ezean baina botila eramanda, kaskoaren dirua berreskuratzen zen. Gero plastikozko botilak etorri ziren, eta sistema hori pikutara joan zen, nahiz eta txosnetan sagardo botilekin egiten den oraindik. Era berean, plastikozko poltsak kobratzen zirenez (eta karutxo, gainera), erositako poltsa hori behin eta berriro erabiltzen zen. Zikinduz gero, uretatik pasatu, eskegi, eta atzera ere erabili. Ene! Zenbat urte jarri dizkiodan neure buruari! Hitz egin du amama Kipuletak.\nNerabezarora arte —plastikoaren boom-era arte— gauzek askoz luzeago irauten zuten, eta gehiago aprobetxatzen ziren. Denetatik izan dut nik, ez zait ezer falta izan, baina garai batean geneukana askoz hobeto zaintzen genuen irauteko zelako. Objektuek kalitate hobea zutela ere esango nuke, garesti ordaintzen genituen, eta luzarorako ziren, agian horregatik. Gauzek balioa zuten.\nBaina ezerk ez dauka baliorik orain. Arropa kontuetan, esate baterako jertseetan, geneuzkanak apurtu edo txiki geratu arte erabiltzen genituen (ondoren beste batek erabiltzeko!). Orain bolatxoak egiten zaizkie bitan erabilita. Hirugarrenean jantzi, eta edukiontzira zarpail itxura ematen digulako. Gogoratu ere ez gara egiten gure armairutik pasatu den guztiaz!\nZoritxarrez, pertsonak ere erabili eta lagatzekoak dira, ezin iraun, ezin konprometitu. Esate baterako, sexu aplikazioetan hori bilatzen da: beroaldia izan, norbait topatu, txortan egin eta listo. Ez dut esaten txarra denik, heldu biren artean libreki adostutako guztia zilegi delako botere harremanik ez badago, behintzat. Ona ala txarra ezin esan, desberdina da, baina txortakideak erabili eta ahaztekoak dira kasu horietan.\nGorputzak ere erabili eta baztertzekoak dira, sexurako ez ezik, ugalketarako ere bai. Umetokiak alokagai daude, sabelak salgai: usatu eta baztertu. Inkubagailu hutsak bihurtzen dira ama horiek, gailuak, ontziak. Langileekin ere berdin antzean. Fitxa aldagarriak gara, balioa galdu duten piezak, gauza bihurtu gaituztelako, despertsonatu. Gainera, beti egongo da baten bat postua betetzeko, hobeto eta merkeago.\nOparotasunaren gizartean bizi garela ezin ukatu. Denak galdu du balioa, denetik daukagulako. Eta soberan izate horrekin ontzi horiek abandonatu egiten dira, ez dutelako ezer balio, beste bat ere erraz lor litekeelako. Ahaztu eta lurrera bota, ontzi abandonatu horiek haitz artean sakabanatuta, norbaitek jasoko dituelakoan, norbanakoaren ardura galduta. Ezerk ez duelako baliorik, denok ontzi abandonatuak garelako neurriren baten.\nHurrengo 10 elementuak » 1 2 3 4 5 6 7 ... 73


Nola galdu • ZUZEU\n“Bere burua kaiolan giltzaperatu eta ondoren giltzak ozeanora bota”. Iñaki Soto Garako zuzendariak elkarrizketa batean erabili zuen metafora hau, beste testuinguru batean, Mariano Rajoyren jarrera deskribatzeko. Presidente espainiarrak jarrera baldar horri eutsi dionez gero, 9N erronkaren aurrean zer egin baino, nola galdu erabaki behar du.\nEzin zaio Mariano Rajoyri abilezia politikorik aitortu, denboraren igaroak ekarri dizkion berezko onuretatik gaindi. Orain ulertu ditu estrategia idor horren ahulguneak. Kataluniako alderdien arteko batasuna beranduegi pitzatu zaio, atzera bueltarik gabeko prozesua martxan denean. Bi aste behar izan ditu inpugnatu ala hil dilemaren aurrean zegoela ohartzeko. Normala denez, behin honezkero, nahiago izan du heriotzaren pilota ostikoz aurrera jo. Eta gero gerokoak. Honezkero badaki Rajoyk garaipenik ez duela lortuko, horri uko egin dio, eta independentisten proiektua eta prozesua higatzea jarri du helburu.\nBederatzi egun falta dira galdeketarako. 40.000 bolondres daude 1.259 hautesleku zabaltzeko giltzekin prest. Hauek ez dute giltzak ozeanora jaurtitzeko asmorik. Garaipenaren langa 2 milioiko parte hartzean jarri du David Fernandez CUPeko bozeramaileak. Gogoratu 2006ko estatutuaren alde 1,8 milioi boto jaso zituztela. Bi milioi boto hauteskunde plebiszitarioetara mugarri sendo batekin heltzeko. Begi bistakoa da independentziara ailegatzeko eskilarak gero eta igotzen gaitzagoak direla, baina behera egiteko gogoa ere dexente urritzen doa, hain handia bailitzateke astindua.\nAzaroaren 9a datorren igandea da. Edozer gertatzen dela ere, txarra izango da Rajoyrentzat. Auzitegi Konstituzionalaren balizko debekuaren ondoren dilema bakarra baitu Rajoyk: bere aginteari iseka egiten dien ikusi, ala, poliziari hautestontziak atxilotzeko agindua eman.\np.d: Azaroaren 10ean ez da ezer amaituko. Hobe lukete independentistek, boz aurreratuen aurretik, haien ahulgune sakonena konpontzen hasi, nazioarteko estatuen babesa, alegia.\ngaldu, independentzia, Katalunia, Rajoy


Mendekua | Eleka | KAZETA\n38° D. Garazi\nIRITZIA- Zigorrak Ezartzeko Frantziako Auzitegiak Xistor Hamabouren baldintzapeko askatasuna ukatu ondotik, epaiaren irakurketa plazaratu du Egoitz Urrutikoetxeak.\nHiru hilabeteko tartean Frantziako auzitegiek bi erabaki kontrajarri hartu dituzte. Uztailaren 5ean Zigorrak Ezartzeko Frantziako Auzitegiko epaileek Xistor Haranburu baldintzapean libre uztea deliberatu zuten. Berehalakoan, prokuradoreak erabakiari helegitea ezarri zion. Urriaren 8an aldiz, Zigorrak Ezartzeko Frantziako Auzitegi berak prokuradorearen helegitea onartu du.\nEz da hitz aski gogorrik Xistorri gertatzen ari zaiona izendatzeko. Gizatasun printzipioak oro urratzen ari dira. Xistorrek 65 urte ditu eta osagarri arazoak ditu. 30 urte preso dagoen pertsona bati eta bere ahaideei esperantza zapuztea mingarria da. Funtsean, Justiziatik baino mendekutik du azken erabaki honek.\nFrantziako Auzitegiaren begietara Xistorren etxeratzeak ordenu publikoa urratuko omen luke eta ez du baztertzen delitua errepikatzeko irriskua. Baldintzapeko askatasuna ukatzeko argudioek ezjakintasuna eta mespretxua adierazten dute.\nIzan ere, Euskadi Ta Askatasuna erakundeak 2011ko urrian iragarri zuen borroka armatuaren bukaera. Geroztik, armagabetu eta bere egiturak oro desegin ditu. Ez da jada erakunde bat.\nXistorren kasuak Frantziako Gobernuaren jarrera bikoitza agerian uzten du. Alde batetik, gatazkaren ondorioen konponbidean aldebakarrez eman diren urratsen ingurumarian hainbat neurri aringarri hartu ditu, besteak beste euskal preso politikoen hurbilketak gauzatuz. Eta bestetik, baldintzapeko askatasunak oro ukatzen dituzte, eskaera guziek legezko irizpideak betetzen dituzten arren.\nUsu Madrilen itzal luzea aipatzen da Frantziako gobernuaren jarrera azaltzeko. Haatik, Xistor Espainian presondegiratua balego aspaldian libre legoke.\nGobernuen mendeku politikek euskal gatazkaren iturburuan aurkitzen diren korapiloetatik gehiago dute konponbidetik baino. Euskal gatazkaren bilakaerak eragindako sufrimendua eta mina etorkizunean errepika ez dadin bermatzea izan beharko luke gobernuen zeregin nagusia. Alabaina, gaur gaurkoz iraganean katramilatuak nahi gaituzte, ez dutelako gatazkaren iturburuan diren korapiloak askatzeko xederik.\nXistorren kasuak urgentziazko egoera batean ezartzen gaitu. Frantziako gobernuaren arduragabekeria fermuki salatzeko ordua da. Mobilizazio ziklo berri bat abiatu behar dugu, gatazkaren ondorioak gainditu eta etorkizunari ateak zabaltzeko, hots, Euskal Herrian eskenatoki demokratiko bat eraikitzeko. Gure esku dago.\n1620ko ediktua ardatz izanen duen jardunaldia antolatu du Zabalikek\nJosu Martinezen “Subandila” fikziozko filma bidean da


EH Bilduk udal langileei telelana egiteko aukera zabaltzeko «anbizio handiko araudia» eskatu du\nAlberto Porras: «Helburua da lan-sistema publiko aurreratuagoa izatea, lan presentzialean soilik oinarritzen ez dena, malgutasuna ekarriko duena eta lanaldia zerbitzuaren eta langileen beharretara egokitzeko aukera emango duena»\n| 2021-07-13 10:21:00\nEH Bilduk mozio bat eramango du datorren osoko bilkurara, Gasteizko Udalak araudi irekia eta anbizio handikoa garatzea eskatzeko, ahalik eta udal-langile gehienei telelana egiteko modua aukeratu ahal izateko. «Helburua da lan-sistema publiko aurreratuagoa izatea, lan presentzialean soilik oinarritzen ez dena, malgutasuna ekarriko duena eta lanaldia zerbitzuaren eta langileen beharretara egokitzeko aukera emango duena», adierazi du Alberto Porras EH bilduko zinegotziak.\nHalaber, EH Bilduren ustez, araudi horrek «genero ikuspegia eta ikuspegi intersekzionala» izan behar du, emakumeen, gizonen eta behar bereziak dituzten kolektiboen benetako beharrei erantzuteko. Plana egiterakoan, Berdintasun Sailarekin batera burutzea eskatu du EH Bilduko zinegotziak, baita kolektibo feministen ekarpenak jaso daitezela ere.\nAlberto Porras zinegotziak araudi berri honetan parte hartzea bermatzeko beharra azpimarratu du. Horregatik, EH Bilduk telelanaren gaia lehendik dagoen Giza Baliabideen Ikerketa Taldean modu monografikoan sartzeko eskatuko du. Talde horretan, alderdi politikoez gain, sindikatuek ere parte hartzen dute, eta, gainera, hala erabakiko balitz, dagokion gaian adituak diren taldeak edo kolektiboak gonbidatzeko aukera egon daiteke ere.\nEuropako hainbat erakundetan telelanaren presentzia %21 ingurukoa da. Hala ere, Gasteizko Udala kopuru horietatik oso urrun dago. Udalak berak emandako datuen arabera, %5 baino ez dira (40 pertsona) pandemia iritsi ondoren erakundeak martxan jarri zuen esperientzia pilotuan telelanaren modalitatea aukeratzeko moduan egon ziren langileak. Guztira, udal-langile guztien %1,2 dira.\nAzkenik, mozioaren bidez, araudi berria bi fasetan garatzea eskatuko da. Hasierako fasean, esperientzia pilotuaren 6 hilabeteen ebaluazio jarraitua egitea, eta, bigarrenean, emaitzak araudi berrira gehitzea.


Galdakao, Gernika-Lumo (Bizkaia)\n2006. urtean sortu zuten Oxabi erromeria taldea, Jon Eguskiza, Aritz Uriarte eta Jon Gomez musikari eta lagun galdakoztarrek. Herrian eta inguruetako jai-giroan erromeria euskaldun eta gazte baten falta sumatzen zuten. Halaxe ekin zioten ibilbideari, eta hortik gutxira, Urtzi Enrikez eta Asier Balentzia proiektura batu ziren. Argazkia: Gaizka Peñafiel\nMikel Urrutia, bateria\nMarkel Arevalo, baxua\nJohn Learreta, gitarra\nEneko Arraibi, saxofoia\nAdrian Lopez, tronpeta\nJon Eguskiza, trikitixa\nJon Gomez Garai, ahotsa\nEspero dena(Hitzak: Itxaso Paia, Oxabi-Musika: Oxabi)\n2006. urtean sortu zen Oxabi erromeria taldea, Jon Eguskiza, Aritz Uriarte eta Jon Gomez musikari eta lagun galdakoztarrek, herrian eta inguruetako jai-giroan erromeri euskaldun eta gazte bat falta zenaren ardura zutelako. Halaxe ekin zioten ibilbideari, hortik gutxira, Urtzi Enrikez eta Asier Balentzia lagunak proiektura batu zirelarik.\n2009. urtean, Galdakaoko Gazte Eguneko abesti ofiziala sortu zuten Arkaitz Estiballes bertsolariaren hitzekin, Mallorkan bira bat eskaini zuten eta urte bereko maiatzan Ibilaldiako kartel nagusia osatu zuten, besteak beste, Anje Duhalde, Sagarroi eta Esne Beltza musika taldeekin batera.\n2011n, bost urte Euskal Herri osotik kontzertuak eta kale animazioak eskaintzen ibili ostean, Oxabi erromeria taldea bueltan zen agertokietako formatu berriarekin. Batera- ezintasun arazoegatik, Uriarte, Enrikez eta Balentziak taldea utzi behar izan zuten eta hasierako beste bi taldekideei (Jon Eguskiza trikian eta Jon Gomez ahotsean), Mikel Urrutia (bateria), Markel Arevalo (baxua), John Learreta (gitarra), Gaizka Jimenez (tronpeta) eta Eneko Arraibi (saxofoia) musikariak gehitu zitzaizkien.\n2015ean berriz, inoiz baino indartsuago dator Oxabi: errepertorio moldatuarekin, ikuskizun biziarekin eta fitxaketa berriarekin: Adrian Lopez tronpetarekin!\nGainera, ohore ezin handiagoa izan zuen taldeak, geroztik ehun kontzertutik gora eskaintzeaz gain, San Mames Barria zelaiaren erdigunean jotzen lehenengo taldea izan baita (Athleticen Kopako Finalean eta Gure Esku Dagoren ekitaldian eskaini zituzten kontzertuak), eta Doctor Deseo, Gatibu, Enkore, Itziarren Semeak… eta beste hainbat taldeko lagunekin batera kontzertua eskaini zuten Bilboko Areatzan.\nHorrez gain, oihartzun handiko elkartasun kontzertu berezia antolatu eta eskaini zuen Oxabi taldeak 2018an Gernikako “Gu be zuek gara” jaialdian, minbizia duten haurren alde eta La Cuadri del Hospi elkartearentzako. Bertan, Oxabik anfitrioi lanak egin bazituen ere, oholtzan taldearekin batera aritu ziren Gatibuko Alex eta Haimar, Hesianeko Zuriñe eta Fran, Gozategiko Iñigo eta Asier, Enkoreko Xabihoo, Revoltako Iker Villa, Txapelpunkeko Iñigito, ETSko Iñigo, Betagarriko Iñaki, Vendettako Pello Reparaz… eta askoz gehiago!\nAzken urteak hara-hona egin ditu talde bizkaitarrak eta 2019an ere zer esana ematen jarraituko du Oxabik, geldirik inor ez uzteko asmoarekin!\nTaldeko kide berriak Oxabi utzi behar izan zuen erronka berri eta indartsuei aurre egin ahal izateko —gure zori eta desiorik onenak opa dizkizugu, Adri!— eta bere ordez dago Oxabiren ilaretan Andoni Larraza oriotarra, besteak beste, Emon eta Gozategi taldeetan aritutako tronpeta jolea.\nHorixe duzu Galdakao eta Gernikako musikari gaztez osatutako erromeria talde euskalduna: OXABI, kantatzen duen Herria ez baita inoiz hilko!


FINAL ERDIAK emaitzak\n20 July, 2020 por Joxe Mari Salaburu Machiñena Komentatu\nAsteburu honetan jokatu dira laxoa 2020ko kopako final erdiak. Eguraldi ederrarekin batera, partidu ederrez gozatzek aukera ezin hobea izan dugu.\nLarunbatean Doneztebe The Moment eta Arraioz Sagardiaren arteko kanporaketa izan genuen. Donezteben, etxekoak gogor hasi ziren markagailua dominatuz. Hala ere, Baztandarrak ez ziren behera etorri eta ikaragarrizko garrantzia zeukan 5 – 4 batekin etorri ziren etxeko partidara. Arraiozen, Doneztebarrak berriz ere oso indartsu hasi ziren, baina azkenean, Arraioz Sagardiak etxean jokatzeak ematen duen abantaila aprobetxatuz 5 eta 3koa jarri zuten markagailuan. Horrela ba, Arraioz Sagardiak joku baten diferentziagatik finalera pasatu zen.\nIgandean, aldiz, Doneztebe Zarbonet eta Irurita Migueleneren arteko partidua izan zen. Donezteben, Zarbonet-ekoak oso indartsu hasi ziren. 2 – 0 jarri ziren markagailuan eta hainbat berrogei izan zituzten 3. jokoa egiteko. Baina Iruritakoak gora etorri ziren eta azkenean partida 2 – 5ean geratu zen. Iruritan, Irurita Miguelenekoek ez zuten ezustekorako aukerik utzi eta 5 – 1 gailendu ziren etxean.\nHorrela ba, aurtengo finala, iazkoa bezala, baztandarren artekoa izanen. Baina aurtengoa, Arraioz Sagardia eta Irurita Migueleneren artean. Finala, larunbata, abuztuaren 1ean izanen da, arratsaldeko 5etan Arraiozko plazan. Arraioztarrek aukera ezin hobea daukate txapela irabazteko, baina Iruritakoek azken urteetan erakutsi dute zer egiteko kapazak diren. Datu bezala, aipatu Irurita Miguelenek ez duela sekula irabazi Arraioz Sagardiari bere zelaian. Ikusiko dugu Arraioztarrak estadistika hori mantetzea lortzen duten edo Iruritarrek estadistika hori apurtzen duten.


Iragarkia begira duzu | Slump doktorearen zaintiratua\nHasiera » Zientzia eta teknologia » Iragarkia begira duzu\nIragarkia begira duzu\nIMC konpainiaren iragarkia\nHogeita hamar urteko gizonezkoa zara. Kalean zaudela, iragarki diferenteak eskaintzen dituen pantailari begira geratu zara. Bat-batean, bizarra mozteko apar marka baten iragarkia hasi da. Pantailari begira jarraitu duzu, eta gizonezkoentzako kolonia eta auto banaren iragarkiak ikusi dituzu. Pantaila aurretik aldendu zarenean berrogei urteko emakumea jarri da haren parean. Hari zuzendutako produktuak ageri dira orain. Ez ezazu ahaztu New Yorkeko Time Square plazan zaudela…\nPantaila hori Studio IMC konpainia estatubatuarrak jarri du hor, gainerako iragarki panelen alboan. Atzealdean kamera txiki bat dauka, eta araketa-software baten bidez, iragarkiari begira dagoen pertsonaren sexua eta gutxi gorabeherako adina asmatzen ditu. Haren helburua, noski, pertsona horri interesatzen zaizkion produktuen iragarkiak eskaintzea da. Euren produktuak pantaila horretan erakusten dituzten markentzat oso baliagarriak dira iragarkiak ikusi dituztenen datu demografikoak eta herritar bakoitzak pantailaren aurrean pasa duen denborari buruzko informazioa; bereziki kanpaina berriak abian jartzean.\nSofwarea, argazki kamera batzuek erabiltzen dutenaren antzekoa da. Ezpainen eta aurpegien forma neurtzen du, beste parametro batzuekin batera, eta emaitzak bere datu basearekin alderatzen ditu, aurrean duena gizonezkoa ala emakumezkoa den asmatzeko. Studio IMC bezalako fabrikatzaileek diotenez, kasuen %85-90etan softwareak ez du hutsik egiten. Hori bai, adina asmatzea zailagoa da, eta sistemak hiru multzotan banatzen ditu herritarrak: nerabeak, gazteak eta helduak. TruMedia estatubatuarra eta Quividi frantziarra dira fabrikatzaileetako beste bi.\nKamerek grabatutakoa nork arraio ikusiko du?\nLeku publikoetan –eta ez soilik AEBetan– geroz eta kamera gehiago daude. Rebecca Jeschke giza eskubideen defentsan lan egiten duen Electronic Frontier fundazioko komunikazio arduraduna da. Hark dioenez, jendea urduri jartzen da enpresa batek berari buruzko datuak pilatzen dituela ikustean. Are gehiago informazio hori autoritateak –poliziak– jaso dezakeenean. Gainera, aurpegiak identifikatzerako garaian, sistema ez omen da %100ean eraginkorra, eta litekeena da norberari buruzko informazio faltsua jasotzea.\nIragarki panel birtualen atzean dauden kameratxoek Time Square plazako eta zenbait saltokitako irudiak hartu dituzte proba moduan, baina publizitate adituek diotenez, sistema horrek potentzial handia dauka eta audientziak neurtzeko oso baliagarria izango da. TruMedia konpainiaren webgunean, adibidez, iGaze sistemari buruzko azalpenak aurkitu ditugu. Sistema horrek ez du asmatzen kaleko iragarkiek jendearengan zer nolako efektua sortzen duten, saltoki bateko apaletan dauden produktuek sortzen dutena baizik. Pribatutasuna bermatzen omen du, baina ez esan ezinegon apur bat sortzen ez duenik…


Erresuma Batua, Europar Batasunean? - Xabiren txokotxua\nDavid Cameron Erresuma Batuko lehen ministroak bart goizean egindako hitzaldian adierazi zuenez, 2017an erreferendum bat proposatuko du Erresuma Batuak Europar Batasunean jarraitu behar duen edo ez erabaki dezan. Nola ez, ideia horrek hautsak harrotu ditu Erresuma Batuan zein Europa guztian.\nErresuma Batuak harreman gazi-gozoa izan du betidanik Europar Batasunarekin. Kontuan izanda EBren haziak Frantzia eta Alemaniaren (nagusiki) arteko harremanaren fruituak direla hasieratik, Londresetik mesfidantzaz begiratu izan zaio gehienetan. II. Mundu Gerraren ondoren europar lankidetzaren bultzatzaileetakoa izan zen (W. Churchillek proposatutako "Europako Estatu Batuak" gogoratzea baino ez dago), baina Europarekiko izan duen jarrera ez da inola ere integrazioaren aldekoa izan. Aitzitik, Londresen aburuz Europa ideala merkatu bateratu hutsa da (negozio eta salerosketa gune soila), beti ere demokrazia parlamentarioaren printzipioei eta estatu kideen subiranotasunari uko egin gabe. Horrela, hasieratik parte hartu du Europako Kontseiluan (demokrazia eta giza eskubideak babesteko nazioarteko elkartea, Europar Batasunarekin zerikusirik ez duena), eta 1973an gaur egungo EBren aurrekari izan zen Europako Ekonomia Erkidegoan sartu zen, orduko kideen (bereziki Frantziaren) mesfidantza gainditu ondoren.\nHerrialde barneko politikari begiratuta, 1970eko hamarkada hartan Alderdi Kontserbadorea Europako merkatu bateratuaren aldeko zen; izan ere, enpresa britainiarrei negozio aukera zabaldu zitzaien sarrera horrekin. Ezkerreko alderdiek eta sindikatuek, ostera, susmoa zuten Europako merkatuan sartzeak langileen bizi-baldintzak okertuko ote zituen.\nEgoera nabarmen aldatu zen 1980ko hamarkadatik aurrera. Europaren baitan, Alemaniak eta Frantziak bultzatuta nagusiki, integrazio politikoa eta nolabaiteko federalismoa bultzatzeko joera indartu zen. Orduko lehen ministro Margaret Thatcher-ek bateratze horren aurkako diskurtsoa egin zuen. Salatzen zuenez, Europak, bere hasierako helburuak alboratu eta estatuen gaineko superpotentzia bihurtu nahi zuen. Ondorioz, politika britainiarrean “euroeszeptizismoa” indartu zen, bereziki kontserbadoreen artean.\nAtzoko hitzaldian, Cameronek zioen berak Erresuma Batua Europan izatea nahi duela, baina harremana birplanteatu behar dela. Askok amarrutzat jo dute, berak nahi duen moduko Batasuna lortzeko trikimailutzat. Ukaezina da, edonola ere, gaur egungo EB hasiera hartakoaren desberdina dela. Adibidez, estatu kideetako parlamentuetan (baita erregional edo autonomikoetan ere) onartzen diren legeen 3/4k EB mailan dute jatorria gaur egun. Horrek hainbat herrialdetan (Erresuma Batuan zalantzarik gabe) ikuspegi ezkorra indartzea dakar, besteak beste demokrazia gabezia eta herritarrenganako urruntasuna leporatzen baitzaizkio. Demokraziari bide ematea aipatu du erreferendumaren argudiotzat, baina bera EBren baitan geratzearen aldekoa bada, arrisku handiegia dirudi horrek.\nEBk ez dauka prozedura zehatzik estatu kide bat batasunetik kanpo uzteko. Bestalde, ez dut uste Erresuma Batuak Norvegiak edo Suitzak duten estatusa onartuko duenik; azken horiek ez duten EBko politikagintzan parte hartzen (ez dute erabakiak bozkatzeko eskubiderik) baina merkatu bateratuaren kide izateko hainbat betebehar ezartzen zaizkie. Erresuma Batuak, aldiz, harreman bilaterala nahi du Batasunarekin, ez Bruselatik gidatutako txotxongilo izatea.\nAurrera joanez gero, EBk mundu mailan indarra galduko luke, bertako hirugarren estatu garrantzitsuena (eta potentzia diplomatikoa) galtzean. Baina, aldi berean, batasun politiko sakonagorako urteetan izan duen oztopo handiena ere kenduko luke gainetik. Bertako kide batzuek argi adierazi diote Erresuma Batuari EBn egotea kontu serioa dela; ezin duela nahi duena hartu eta gainerakoa baztertu, beste inor kontuan izan gabe.\nErresuma Batuan, beraz, datozen urteetan erreferendum giroa izango da nagusi. Berehala dator Eskoziaren independentziari buruzko galdeketa; EBri buruzkoa 4-5 urte barrurako aurreikusten da; eta zenbati ahots hasi dira Ipar Irlandaren eta Irlandako Errepublikaren arteko balizko batasunaren inguruko erreferenduma proposatzen.\nGaldeketa demokratikoak, beste behin, Europako herrialde demokratiko eta modernoen tresna direla dakusagu. Beste toki batzuetan (izenik ez dut gogoratu nahi) debekatu egiten dira, edo proposatzaileak mehatxatzen dituzte; hain herrialde moderno eta demokratikoak ez direlako, agian.\nbatasuna batua erreferenduma erresuma europar


Euskonews: nork du gehiago ematen? - Gaiak - Euskonews & Media\nEuskonews berritzailea izan da bere ibilbidean. Eta berrikuntzarik esanguratsuenetakoa edukiak entzun ahal izateari dagokiona dugu. Urrats handia izan zen, teknologien erabilpen egokiak noraino eraman gaitzakeen argi geratu zelarik. Inbertsioa izan zen, Eusko Ikaskuntzaren ohiko finantza funts argalen kargu, baina merezi izan zuen, kolektibo berrietara ailegatu baikinen. Ezindu fisikoengana ez ezik, edukiak lasai hausnartzea nahiago dutenengana ere heldu ginen, eta kulturarako lagun askoren gogoa asebete genuen formula horrekin.\nIzan dira hamar urte eta hurrengo hamarrei ekiten diegu, indarberrituta. Eusko Ikaskuntzaren aldetik gonbite egin nahi diegu euskal kulturaren aldeko mugimenduetan ari diren guztiei. Euskonewsen ateak zabalik ditugu denentzat, batuketak gure erronketan lagunduko digula konbentzituta. Giza komunitate aberats bat sortu da Euskonewsen inguruan eta ongarritzea dagokigu Eusko Ikaskuntzatik, ahalik eta fruiturik hoberenak ematen jarrai dezan.


KRANEO-SAKRAL BIODINAMIKOAREN PRESTAKUNTZARAKO IKASTAROA - Lea Espazioa\nOsasunaren edozein diziplinatan aritzen den profesionalari zuzendutako formakuntza da eta zabalik dago terapia hau ezagutu nahi duen eta heziketa pertsonalerako erabili nahi duen ororentzat.\nKraneala kontzeptuak adierazten du gorputzaren barruan bizi indar dinamiko bat dagoela, terapeutak antzeman ahal duena, ehunen eta fluidoen arteko mugimendu lehun modura. Bizi indar hori gorputzaren osasunerako funtsezko agindu printzipioa dela esaten da. Giza sistemaren baitan, indar horrek funtzio zelularrak eta ehunenak eusten, mantentzen eta integratzen ditu, prozesu fisiologiko ezberdinekin batera, organismoa osoari funtzionatzea ahalbidetzeko. Tratamenduarekiko Hurbilketa Biodinamikoa\nTratamenduarekiko hurbilketa biodinamikoa, gorputzak osasuntsu mantentzeko eta sendatzeko erabiltzen dituen agindu printzipioak jarraitzean datza. Terapeutak, kontsultaren testuinguruan geratzen diren auto-sendatze prozesu horiek finkatzeko beharrezko trebetasunak garatzen ikasten du.\nTrebetasun horien artean daude:\n• Giza gorputzaren enbriologia arloko garapenaren ezagutza zabala.\n• Mareak ezagutzea eta onartzea\n• Organismoaren lotura anatomikoen antolaketari dagokion balorazio praktikoa, baita¬ gorputzaren atal ezberdinek euren artean¬ dutena ere.\n• Gorputzaren ehun eta fluido ezberdinen sentipena eta haztapen kontzientzia hala nola horien arteko ezaugarri bereizleak bereizteko gaitasuna.\n• Ukitzeko eta ukitua izateko artearen esperientzia, errespetuarekin eta presentziarekin, eremu euskarri bat mantenduz, auto-sendatzeko prozesua errazteko, epaiketarik eta itxaropenik gabe.\n2 hilean behin 3 egunko seminarioak\nOstirala eta Larunbata (10:00 a 20:00) – Igandea (10:00 – 19:00)\nAtseden hartzeko 14:00etatik 16:00etara\nIkasgelako orduak: 322h | Praktika eta azterketa orduak: 128H\nZiurtatutako prestakuntza osoa 450 ordukoa da (322 ikasgai)\nBazkariak eta afariak (12€/ vegeteriano menua ) (12€ etxeko menua)\n(Bazkaria zuri ekartzeko aukera dago).\nGaua (12€/ gaua )\n325€-eko 14 mintegitan bananduta.\n*325 €, azken mintegiari dagokionez, matrikula gisa ordainduko dira.\nErreserba ezazu Terapia Kiberiosacrala Biodinamikoa egiteko\nPrestakuntzaren programaren lehenengo atala terapeutaren trebetasunen, haztapen trebetasunen eta pertsonen arteko trebetasunen garapenean oinarritzen da.\nOinarrizko esperientzia honekin, terapeutak lotura anatomiko zehatzenak eta horiek gorputzaren gainerako atalekin dituzten loturak ustiatzeari ekingo dio. Azterketa eremu bakoitza pixkanaka garatzen da eta aurrerago berrikusiko diren beste eremu batzuekin konbinatzen da. Prestakuntzaren barruan, aztertuko den eremu bakoitzak instrukzio zehatzak dakartza:\n* Anatomia eta bere enbriologia garapena.\n* Haztapen gaitasunak, gorputz sistema bereziekin lotura dutenak.\n* Osasun egoeren ebaluaketa eta oreka egoera naturalen berrezarpena.\n* Konexio terapeutikoak eta lotutako gaitasun kranialak. C./ Haztapenaren bidez harmen sakona garatu ostean, terapeutak bezeroaren sistemarekin dagokion mailan konektatzen ikasten du, kontaktu hori terapia onuragarria izanik kontsultaren testuinguruan.\nIntegrazio prozesuak aztertzen eta aplikatzen dira eta gaixotasun zehatzekin jardunean aritzeko modu zehatzak ikasten dira.\nKRANEOSAKROKO TERAPIAN EGIAZTAPENA\n“Kraneosakroko Terapian Graduatua” egiaztagiria emango zaio ikasleari formakuntza amaitzean, honek, terapeuta profesional bezala alta emateko aukera eskaintzen du bi elkarteetan.\nCraniosacral Therapy Association (CSTA UK)\nKRANEOSAKROKO TERAPIA BIODINAMIKOAN AITZINDARIA ETA FUNDATZAILEAREN (FRANKLYN SILLS) KOLABORATZAILEA.\n1990eko hamarkadaren hasieratik erakusten du Paulek Kraneosakroko Terapia eta irakasle bezala aritu zen Franklyn Sillsekin batera, azken hau ikuspuntu Biodinamikoa ematen hasi zenean. 1995ean Resonance Trainings izeneko eskola berri bat sortu zuen eta bertako irakasle gorena eta formakuntzaren zuzendaria da. Handik aurrera, munduan barrena ibili da bere ezagutza konpartitzen. Hala nola, Estatu Batuetan, Kanadan, Zelanda Berrian, Australian, Suitzan eta Alemanian. 1998tik Espainiako herri desberdinetan formakuntza zertifikatuak ematen ibili da. Espainian orain Kraneosakroko Terapia irakasten dabiltzan askok Paul Vick izan dute irakasle. Ikusizko artean duen formakuntza eta ekialdeko eta Tibeteko medikuntzan daukan ezagutza konbinatuz Kraneosakroko Terapiari begiratzeko modu berria garatu du. Terapia honen ikasketa apal eta praktikoa egiten du. Honekin batera, gureganatu ditzakegun ezagutza, bizitasun eta osasunaren inguruko naturako-legeen ulermen sakona bultzatzen du. Honela, gure buruari lagundu diezaiokegu bizitza osasuntsuago eta beteago bat izaten, baita gainontzekoei ere.\nSAKRATUAREN EGOITZA (Ikuspegi Biodinamikoa). BIZITZAREN SANTUTEGIA. (Otsailak 21 – 23)\nMarea Irudikatzea. Erresonantzia.\nMarearekin eta Baretasunarekin egotea\nKontaktua, Harremana eta Mugak ezartzeko Gaitasunak\nGaitasun Terapeutikoak eta Haztapen arlokoak\nMAREA ETA BIZITASUNA. (Apirilak 3- 5)\nBarne Baliabideen Metaketa.\nBaretasuna. Geldiuneak eta Hiru Mareak.\nGarapen Enbriologikoaren Ustiapen Praktikoa.\nKOMUNIKAZIOA (Ekainak 12 – 14)\nGorputzaren Jakinduria eta Sendatze Printzipioak jorratzea.\nProzesuaren Gaitasunak. Lehenengo Atala: gorputz jarduera terapeutikoaren sarrera eta ahozko gaitasunak.\nPAISAIA SAKRATUA. ANATOMIA BIZIDUNA. (Irailak 4 – 6)\nSegimendurako Trebetasunak: Gorputzaren Hizkuntza Entzutea.\nBereizketa: Gorputz Ehunetako Gaitasunak, Erritmoak eta Pultsazioak Sentitzea.\nKomunikazioa Xehetasunarekin eta Osotasunarekin:\nBizkarrezurra, Mintz Duralak, Jario Zerebroespinalak.\nEGITURA ETA OSOTASUNA. (Urriak 16 – 18)\nEnergia Estrukturalaren Sarrera.\nHezurren, Giharren eta Lotailuen arteko bereizketa.\nBizkarrezurra eta Burua.\nArtikulazioak eta Gorputz-Adarrak.\nProzesuaren Gaitasunak. Bigarren Atala.\nZAZPI OZEANOAK (Azaroak 27 – 29)\nTxakrak: Eremu Energetikoak.\n“Energia Triuna” izendatua. Kaduzeoa.\nEgitura eta Funtzioa Prozesu Energetiko Modura.\nGORPUTZAREN GEOMETRIA SAKRATUA (Urtarrilak 22 – 24)\nGorputzaren Armonia Proportzionalak.\nProzesuaren Gaitasunak. Hirugarren Atala.\nINTEGRITATE NEURONALA (Martxoak 19 – 21)\nEnergia Konstituzionala: Ektodermoa (Ehun Neuronala).\nIntegrazio Neuronala: Nerbio Sistema Zentrala, Nerbio Sistema Autonomoa, Garuneko Nerbioak.\nPRESTAKETA (Apirilak 29 – 2)\nFamiliarekin Lanean. Ama-Haurtxoa Harremana.\nBihotzaren eta Zirkulazioaren Lanerako Sarrera.\nLikido Zefalorrakideoaren Drainadura.\nMUNDUAREKIN TOPATUZ: ADIMEN BISZERALA.\nEnergia Konstituzionala: Endodermoa.\nErraien Prozesu Funtzionala.\nErraien arteko Lotura.\nAurpegiko Lotura Neuro-Biszeralak.\nProzesuaren Trebetasunak. Laugarren Atala.\nBIZITZAREN ZIRKULAZIOA: BIHOTZA ETA BERE EREMUA\nMareak eta Zirkulazioa.\nBihotza. Arteriak eta Zainak.\nOdol Hodiak eta Odol Jarioa.\nBihotzeko Txakraren Energia eta Bihotzaren Eremua.\nOdola Ipuin Kontalari Modura.\nErritmoa eta Fluxua. Pultsuak eta Istorioak.\nOdola, Bizitasuna, IZATEA.\nIKASTAROAREN IKUSPEGI OROKORRA\nHaztapenerako gaitasunak eta tratamenduarekiko hurbilketa\n“Kontzientzia eta pertzepzio gaitasunen” garapenak ikastaroko jardueraren mamia eratzen du eta prestakuntza programaren ondorengo ikaskuntza osoaren oinarria izango da.\nTerapeutek ikasten dute eremu neutral bat sortzen, bertatik topatzeko eta harremanetan jartzeko bezeroaren sistemarekin; lehenengo mintegietan ondorengo arloetan aztertzen dira:\n* Pertzepzio eta haztapen trebetasunak.\n* Pertsonen arteko gaitasunak eta mugen kontzientzia terapeutaren eta bezeroaren artean.\n* Fluidoen eta ehunen mugikortasuna ukitzeko trebetasuna.\n* Elkarrekiko mugimendua eta tentsio orekatuaren egoerak.\n* Sendatze kraneo-sakralaren prozesuaren azpian dauden enbriologia printzipioak.\n* Ahozko trebetasunak eta\nProzesuarekin/ azterketa eremu zehatzen oinarrizko trebetasunen aplikazio praktikoarekin lotura dutenak.\n* Nerbio Sistema Zentrala.\n* Elkarrekiko tentsioko mintzen sistema.\n* Hezur kranialak.\n* Gorputzaren antolaketa globala: bizkarrezurra eta pelbisa.\n* Artikulazioak eta gorputzeko guneak.\n* Aurpegiaren eta lepoaren arteko loturak.\n* Erraien integrazioa.\n*Haurtxoekin, haurrekin eta familiekin eginiko jarduera.\nTratamenduaren planifikazioa eta kontsulta baten ezarpena.\n* Tratamenduaren planifikazioa eta integrazio prozesua.\n* Kontsulta baten ezarpena eta gestioa. IKASKUNTZA ETA AZTERKETA FORMATUA\nIrakaskuntza metodoak ikusmen laguntzen erabilera, erakustaldiak, saio gidatuak, talde txikitan eginiko bistaratze, ustiatze eta kontsulta jarduera, ikuskapena eta feedback saioak.\nAUTO-EBALUAKETA AZTERKETEN ORDEZ\nPrestakuntza honetan ez dago idatzizko azterketarik. Aurrerapenaren eta trebetasunen segimendu bat egiten da, prestakuntzan zehar aplikatutako auto-ebaluaketa mota ezberdinen bidez. Auto-ebaluaketa egiteko eguneroko pertsonalak, elkarrizketak eta feedback praktikoaren saioak erabiltzen dira.\nAurrerago, prestakuntza osatzeko auto-ebaluaketarako txosten zabal bat eratuko da, tutoreekin batera berrikusiko dena. Horrela garatutako aurrerapena identifikatzea eta ikasle bakoitzak graduatzeko behar dituen baldintzak lortzeko helburuak ezartzea ahalbidetzen da. Prozesu honen barne hartzen da etengabeko ikuskapena, tutoreentzat ikasle bakoitzaren banakako beharrak asetzeko oso lagungarria gertatuko dena, terapeuta irmoak, trebeak eta baliabide ugarirekin hornituak graduatzea ahalbidetuz. Halaber auto-ebaluaketa prozesuaren helburua da ikaslea bere kontsultan jardunean aritzeko prestatzea. Aurretiko presentzia, kontaktu eta entzute gaitasunak funtsezkoak dira Terapia Kraneo-Sakralaren praktikarako, baina edozer gauzaren gainetik, terapeutak bezero bakoitzarekin jarduteko modurik egokiena bilatzeko gogoeta egin behar du.\nHorregatik norberak ikaskuntza prozesuan jarraitu duen ibilbidearen segimendua egitea komeni da, norbere indar-guneak eta intuizio pertsonala ezagutzeko, horiek oharkabean edo balorerik gabe uztea eragozteko. Bereizketa prozesu hau kontzientziarekin aplikatu ahal izango da kontsultaren esparruan.\nBete ondorengo formularioa zure lekua erreserbatzeko. Egun gutxi barru, zurekin harremanetan jarriko gara zure erreserba formalizatzeko eta sortzen diren zalantzak konpontzeko.\n---Ziklo OsoaTailer bat\nMantenu osoa (aukerako)


Isuri kutsatzaileek eguneroko ogi izaten jarraitzen dute Ondarroa partean. Eguzkik biren berri izan du aste honetan. Lehenengoa Kakalekun. Badirudi araztegiak oraingoan ere huts egin duela. Bigarrena, berriz, gasoil-isuria izan da, portuan bertan. Portuan hamaika kamara daude, baina inoiz ez dute erruduna harrapatzen. Erabatekoa da zigorgabetasuna.\nLa entrada Ondarroan bi isuri kutsatzaile berri salatu ditu Eguzkik aparece primero en Eguzki Talde Ekologista.


Garraiolariek produktu freskoak hornitzeko arazoak iragarri dituzte, hilaren 19ko eta 20ko greba dela eta. | Consumer\nGarraiolariek produktu freskoak hornitzeko arazoak iragarri dituzte, hilaren 19ko eta 20ko greba dela eta.\nGasolina-zerbitzuguneak erregairik gabe geratzeko beldur dira astelehenean eta asteartean\nEspainiako Garraio Elkarteen Federazio Nazionalak (Fenadismer) greba-deialdia egin du hilaren 19rako eta 20rako, eta atzo jakinarazi zuen langabeziaren ondorioz “produktu freskoak hornitzeko arazoak egon daitezkeela”. Espainiako Salgaien Garraioaren Konfederazioak (CETM), sektorearen %66 inguru biltzen duenak, “alarmista” zela esan zuen.\nFenadismer-ek protesta egiten du gasolioaren prezio handiagatik (urtebetean %21 igo da) eta bezeroei jasanarazteko ezintasunagatik (kargatzaileak). Gobernuak “indarrean dauden garraio- eta eskumen-legeak aplikatzeko eta kostu baxuan lan egiten dutenak zigortzeko” eskatzen du, eta, erakunde horren arabera, praktika hori ohikoa bihurtu da garraiolari askoren artean. Fenadismerreko lehendakari Julio Villaescusarentzat, “galera-kontratuen ugaritzeak erabat hondatu du merkatua”.\nFenadismer-ek dioenez (garraiolarien %7 dira, gehienak autonomoak), bi egunez langabezian egoteak hornikuntza-arazoak ekar ditzake. CETMren iritziz, “a priori, hau oso zaila da”, baina gogoan izan behar da “garraioa dela herrialde oso bat geldiaraz dezakeen sektore bakarra, eta jendea oso bero dagoela”. Sektoreko erakunde guztiek bilera baterako deia egin dute gaur Sustapen Ministerioan, gaia aztertzeko.\nFenadismerrek deitutako langabeziak, gainera, erregairik gabe utz ditzake gasolina-zerbitzuguneak datorren astelehenean eta asteartean, petrolio-ontziek gasolina-zerbitzuguneei jakinarazi diotenez.\nGasolina-zerbitzuguneetako iturriek adierazi dute jende askok itxaron ohi duela asteburua bete arte, eta datorren astelehenean arazoak izan ditzakeela garraiolarien grebagatik. Gainera, ohartarazi dute bi eguneko langabeziaren ondoren beste bat beharko dela normaltasunera itzultzeko.\nfrescos-eu hornidura productos-eu